qundao/data-zh-poetry huggingface dataset:
水調歌頭
作者：趙善括
朝代：宋

佳客志淮海，賤子設樽罍。楚江昨夜清漲，短棹已安排。休問南樓風月，且念陽臺雲雨，幾日卻重來。銀燭正凝淚，畫鼓且休催。彩雲飛，黃鶴舉，兩徘徊。林泉歸去高臥，回首笑塵埃。我唱更憑君和，君起誰同我舞，莫惜玉山頹。他日揚州路，散策願相陪。
水調歌頭
作者：趙善括
朝代：宋

危臺枕城堞，今昔幾人遊。繞城碧水一帶，茂苑與長洲。寂寂彈琴風外，苒苒採香徑畔，橫截古溪頭。極目暮雲合，宋玉正悲秋。峴山碑，帝子閣，庾公樓。當時風物，如今煙水只供愁。處處山明水秀，歲歲春花秋月，何必美南州。故國未歸去，萍梗嘆漂流。
水調歌頭
作者：趙善括
朝代：宋

山險號北固，景勝冠南州。洪濤江上亂雲，山裡簇紅樓。堪笑萍蹤無定，擬泊葉舟何許，無計可依劉。金闕自帷幄，玉壘老貔貅。問興亡，成底事，幾春秋。六朝人物，五胡妖霧不勝愁。休學楚囚垂淚，須把祖鞭先著，一鼓版圖收。惟有金焦石，不逐水漂流。
水調歌頭
作者：趙善括
朝代：宋

形勝視京兆，警蹕駐錢塘。光前詔後彈壓，誰數漢張王。幾百萬家和氣，五十餘年創見，天下一循良。有口皆歌頌，無地不耕桑。春過半，花錦爛，柳絲長。潭潭門衛森戟，宴寢正凝香。笑把湖山佳色，醉挹西湖晴灩，童艾祝霞觴。四海瞻華袞，千載侍吾皇。
水調歌頭
作者：趙善括
朝代：宋

浩嘆對青史，循吏久無聞。二年江右，賴公華節布陽春。才自搴帷問俗，無復埋輪當道，一路盡澄清。多少攀轅意，不待及瓜人。駐膏車，遲祖帳，倒離尊。滿庭桃李綠陰，何處不深恩。此去玉音應問，底事金圍微減，憂國更憂民。造膝一言語，四海入洪鈞。
水調歌頭
作者：趙善括
朝代：宋

碧雲初返岫，潦水正鳴灘。蘭舟容與，歌舞偏稱笑中看。燭影烘寒成暖，花色照人如畫，一坐有餘歡。酒灩浮金盞，香縷靄雕盤。碧簪橫，銀漏永，玉樽乾。喧春鼓吹，翠袖起舞佩珊珊。記得山明水秀，何處朝雲暮雨，常在夢魂間。多少難言事，都付兩眉彎。
水調歌頭
作者：趙善括
朝代：宋

雨霽彩虹臥，半夜水明樓。太湖極目，四面水盡是天流。幾點鱸鄉荻浦，萬里鯨波雪浪，掀舞小漁舟。金餅掛蟾魄，時景正中秋。釣綸輕，蘭棹穩，笑王侯。一蓑一笠，得意何必美封留。縱使金章鼎貴，何似玉樽傾到，一醉可消愁。玉女在何許，喚起與同遊。
清明偶題
作者：趙善括
朝代：宋

曲沼一泓碧，亂花雙徑紅。
欹梅驚北客，舞柳認東風。
欲買春無價，常令酒不空。
我生隨分樂，初不問窮通。
清明後一日泛湖遊園聯句
作者：趙善括
朝代：宋

清明過一日，甲子喜新霽。
理櫂汎平湖，吹風掃微曀。
巧剪翠縠紋，忽展畫屏勢。
千里入寸眸，萬物猶一贅。
寄傲天地闊，放意江山麗。
指點村市井，蕩漾漁家計。
小泊楊柳堤，徐行蘭蕙砌。
滿月射堵牆，乘風嚲雲髻。
彩舟簫鼓喧，花亭翠紅蔽。
石龍潄寒玉，竹鳳摇清篲。
閙花如有言，閑草遠無際。
梅豆點微酸，櫻珠綴纖脆。
荇带牽風長，鷗雪點波細。
怪山疊青巒，仙巖排綠桂。
親友宴樽俎，泉石爽襟袂。
曲徑濃香浮，深院幽人憩。
日暖蜂蝶喧，沙軟鴛鴦儷。
春秀猶未晚，懽遊端可繼。
歸舠泝洄洑，嘉圃芘林翳。
景勝詩愈豪，酒闌情未替。
解帆竚別墅，尋芳適佳第。
畫樓月初挂，朱欄春可繫。
燒燭照紅粧，墮簪空綠鬄。
笑歌誠有餘，金貂尚能貰。
醉墨寫欹斜，錦囊收短製。
清明日醉普光閣上
作者：趙善括
朝代：宋

東郊綠暗已紅稀，指準酴醾待我歸。
細葉急隨流水去，片心常望白雲飛。
半規殘日穿林薄，一带遥山抹黛微。
起舞高歌共春酌，憑欄無語欲忘機。
游梅仙壇口占
作者：趙善括
朝代：宋

籃輿破曉雨初收，天氣正和麥正秋。
四合平林空翠滴，一川芳草亂青浮。
梅仙道館松全古，馬祖禪關山更幽。
擾擾紅塵竟何事，此身宜老白雲秋。
滿庭芳
作者：趙善括
朝代：宋

蝶粉蜂黃，桃紅李白，春風屢展愁眉。曉來雨過，應漸覺紅稀。滿徑柔茵似染，新晴後、皺綠盈池。休孤負，幕天席地，逸飲酹金彝。東君，真好事，降唇歌雪，玉指鳴絲。念長卿多病，非藥能治。試假瑤琴一弄，清音轉、便許心知。從今去，園林好在，休學峴山碑。
滿江紅
作者：趙善括
朝代：宋

三十年前，曾向此、舞風歌月。今依舊、江山如畫，鬢須如雪。故友冥鴻隨淨社，舊時秋蚓橫塵壁。賴廬峰、對我眼偏青，曾相識。開岫幌，攜山屐。泉瀉布，星飛石。為收帆艤棹，小留終日。休問重湖吹碧浪，且同五老浮瓊液。待明朝、鷁首向東飛，清風力。
滿江紅
作者：趙善括
朝代：宋

傳語風光，須少駐、共君流轉。誰忍見、綠肥紅瘦，鮮歡多感。澤國千絲煙雨暗，江成一帶雲山遠。看新荷、泛水學人愁，心常卷。羞鬢雪，憑花染。攜酒陣，嫌杯淺。嘆人生豈為，青衫槐板。記舞可憐宮柳細，寫情但覺香箋短。上層樓、獨倚有誰知，欄干暖。
滿江紅
作者：趙善括
朝代：宋

海嶽儲祥，符昌運、挺生前哲。天賦與、飄然才氣，凜然忠節。穎脫難藏衝鬥劍，誓清行擊中流楫。二十年、麾節遍江湖，恩威浹。香穗直，雲峰列。觴羽急，鯨川竭。共介公眉壽，贊公賢業。出處已能齊二老，功名豈止超三傑。侍吾皇、千載帶金重，頭方黑。
滿江紅
作者：趙善括
朝代：宋

雨沐風梳，正梅柳、弄香逞色。誰忍聽、送君南浦，陽關三疊。玉節前驅光照路，金盃爭勸愁生席。泛錦檣、西去若登仙，乘槎客。春有意，寒無力。和風滿，洪波息。笑廬峰湓浦，舊遊陳跡。昔日蜚聲臺柏勁，他年坐對堂槐密。想軺車、不待政成時，追鋒急。
王提舉閤政錢夫人挽詩·其一
作者：趙善括
朝代：宋

閥閲由忠孝，閨門仰靜專。
儉勤天所賦，容德古難全。
雲誥疏華國，霓旌返洞天。
風霜孤鶴恨，銜羽唳寒煙。
王提舉閤政錢夫人挽詩·其二
作者：趙善括
朝代：宋

山敞神仙宅，人辭富貴家。
靚容深莫識，清節瑩無瑕。
蚌脫珠方璨，椿靈桂始華。
他年容萬馬，今日送千車。
用子存韻寄乃兄雪香
作者：趙善括
朝代：宋

要識居塵不染塵，小窗容膝近東鄰。
香梢不老偏宜曉，瘦節常寒別是春。
侑坐圖書情頗厚，對床風雨夢還新。
擬將梅竹方兄弟，若說清高更逼真。
登壇作
作者：趙善括
朝代：宋

一壇橫壓紺天低，好向雲端覲紫微。
林鶴慣聞金磬舞，烟鸞疑認玉臺飛。
步虛聲徹空猶響，寶篆香銷露未晞。
星斗繡天長不夜，疑乘風馭扣瑶扉。
登梅仙壇觀中作
作者：趙善括
朝代：宋

梅尉棲真昔已仙，祇餘巖谷正巍然。
老松作勢龍千尺，怪石拏空虎一拳。
樓與雲齊曾觀日，壇因斗建欲捫天。
如今勝景能長在，塵世應無海變田。
登裴公亭借用杜牧之登齊山詩韻二首·其一
作者：趙善括
朝代：宋

春晚風花片片飛，登臨共惜景熹微。
人生待足誰如意，官况苦無胡不歸。
且向園林窮勝事，更憑山水發清暉。
酒酣起舞君休笑，直欲淋漓身上衣。
登裴公亭借用杜牧之登齊山詩韻二首·其二
作者：趙善括
朝代：宋

風簾斜捲燕于飛，天氣清和酒力微。
極目烟波無盡藏，關心春夢有時歸。
香飄十里喧朝市，翠積千山斷晚暉。
杖屨不妨頻一到，塵埃那解點征衣。
發舟至至德觀
作者：趙善括
朝代：宋

風細檣高去路遲，曉烟秋色正霏微。
彎環沙觜村市井，突兀江心古釣磯。
湧月小軒無盡藏，參天老檜不勝圍。
山川好處都輸與，不是緇袍即羽衣。
真妃祠
作者：趙善括
朝代：宋

碧潭無底潛蛟龍，神居下宅琉璃宮。
一水鏡奠撓不濁，兩山角抵常爭雄。
鴉啼古廟樹色黑，魚躍急湍波影紅。
鬢霧鬟烟森拱竦，棟雲簾雨飛冥濛。
蕙肴時展朝暮奠，蒲席快分南北風。
假威老巫腹恣飽，乞靈行客心潛通。
無求小舸疾飛鳥，不恨孤蹤成斷蓬。
去秋浙右盡淹沒，今夏江西尤藴隆。
尾銜萬斛去不返，鱗次千倉皆屢空。
農背赤裂魚釜滿，田毛焦枯龜兆同。
炎官張皇掉旗旆，海若羞澀藏沖融。
一方雖藉訶護力，四海正思霖雨功。
片帆短棹利極細，釃酒割牲酬易窮。
好乘雲車命箕伯，去擊雷鼓驅豐隆。
晶熒燭物掣長電，剨勒掃空消霽虹。
不須犀角照百怪，何待牛蹄翻巨䜫。
挽起天河盡傾瀉，坐令人物還熙豐。
笑談可活萬民命，頃刻已回元氣工。
上帝報功賜褒敕，真妃錫號榮清躬。
元圭華衮依約裏，介族水類驅馳中。
山高水深千萬祀，南面血食無時終。
紀遊
作者：趙善括
朝代：宋

幾重濃雲潑黑墨，數點疏雨飛的皪。
桃花李花紅更白，不覺東風掃蹤跡。
深山綠暗新樹密，懸崖倒掛春空碧。
泉聲瀉出萬霹靂，長虹飛過三百尺。
蹇馿倒騎回語客，目端春事俱可識。
茅舍敲門傾琥珀，古寺擊鼓非玉食。
我今已飽天工力，風吹浮雲露白日。
崎嶮不復厭登陟，高處更窮低處逼。
下瞰羣峰五頑石，回首一笑天地窄。
興來策杖遶山側，竇深巖遠不可側。
相思澗邊酌寒滴，一抹暝煙壯山色。
尋真不見空回憶，使我傷今復傷昔。
道人山房遍幽歷，醉裏疑從仙籍謫。
鈞天廣樂夢中得，更問騰空好消息。
結茅守冢偶携子弟散策郊遊有感借用壁間韻·其一
作者：趙善括
朝代：宋

天地一蟻磨，人生何日閑。
此身真土木，到處即溪山。
血點居苫淚，衣餘戲綵斑。
春遊板輿在，無復奉慈顔。
結茅守冢偶携子弟散策郊遊有感借用壁間韻·其二
作者：趙善括
朝代：宋

蠖屈地容壯，鳥還天宇閑。
漁樵苕水市，薇蕨首陽山。
甕下金貂友，林中玉笋班。
誰能齊萬物，爲我辨彭顔。
臨江玉虛觀有牡丹思後圃亦正開恨不與集
作者：趙善括
朝代：宋

絳苞翠幄壓朱欄，秀色生香觀裏看。
小圃想須春爛熳，大家應是醉團欒。
名韁久縱心無累，利徑雖馳興易闌。
但願對花常酩酊，莫思身外有悲懽。
菩薩蠻
作者：趙善括
朝代：宋

煙波江上西亭小。曉來雨過驚秋早。飛棟倚晴空。涼生面面風。痴兒官事了。獨自憑欄笑。何處有塵埃。扁舟歸去來。
菩薩蠻
作者：趙善括
朝代：宋

鵲橋巧霧隨風遠。蟾宮皓影凝空滿。一點壽星明。祥光徹太清。周公天子傳。禮樂新封魯。功業煥旗常。鈞天侍玉皇。
虞美人
作者：趙善括
朝代：宋

長空一夜霜風吼。寒色消殘酒。問伊今夜在誰行。遺恨落花流水、誤劉郎。尤雲殢雨多情話。分付阿誰也。儂家有分受悽惶。只怕嬌痴不睡、也思量。
謝葛守詩軸
作者：趙善括
朝代：宋

君不見靈椿一株傳義方，僖儀接武躋金堂。
又不見老蘇獨步爲文主，軾轍聯芳入瓊府。
始知盛德天所親，于門棨戟高拂雲。
又知碩才世所貴，鯉庭詩禮超凡羣。
司成藴蓄何如厚，萬頃淵源海波秀。
劉郎少俊首辱和，揚善推賢宜有後。
司成問學何如深，六經表裏金玉音。
王氏拘攣了無取，雄文傑句由諸心。
廬陵昔歲曾分教，甲子一周夢驚覺。
賢郎賜得銅虎符，今日重遊想前效。
黌堂咳唾遺明珠，翠琰刊成惠陋儒。
請爲野史進青瑣，要繼皇朝竇與蘇。
賀新郎
作者：趙善括
朝代：宋

絳雪堆雲綠。倚朱欄、鸞飛鳳舞，亂紅如簇。宮錦海沈肌理秀，極目明霞孤騖。對翠袖、天寒修竹。輕露有情添淚眼，粲精神、嬌醉薰華屋。然寶篆，散清馥。江南到處多蘭菊。更海棠、貪睡未醒，漫山粗俗。欲品此花為第一，真色生香俱足。又只怕、驚人凡目。把酒對花頻管領，怕狂風驟雨難拘束。拾碎玉，泛醽醁。
贈趙舍人
作者：趙善括
朝代：宋

季父英名上玉津，瞿曇抱送石麒麟。
龍文寶冊傳青瑣，鳳閣鸞坡近紫宸。
親老侍行知有子，才高見忌豈無人。
洪崖百仞泉飛玉，一洗人間萬斛塵。
躍馬西湖
作者：趙善括
朝代：宋

曉來何事到湖西，風急飛紅襯馬蹄。
望信只愁秋雁斷，愛春還恨早鶑啼。
山連樓閣雲容重，水浸欄干月影低。
歸棹採菱重惜晚，一聲歌過綠楊堤。
追和外舅郭倅定香院題詩
作者：趙善括
朝代：宋

我家冰清酒星魄，倏忽筆下驅雷風。
萬里去家煙瘴裏，一行作吏簿書中。
高才不許在廊廟，仙跡且復歸瀛蓬。
聲容杳杳水天闊，目斷波底斜陽紅。
送外舅杜侍御使陝西
作者：趙善括
朝代：宋

建隆以來論人物，得士與古相低昂。
人才歷數仁祖世，後生嵬瑣無復望。
老成寂寞典刑在，杜公玉立映班行。
少時學問聖賢說，松柏歲寒觀老節。
得官烏府不須臾，正色空聞動帷闥。
鑠金衆口未必然，天與石城慰蕭屑。
王師頃縛山西酋，朝廷却懷西顧憂。
凉州旄鉞何足恃，岐隴須公勤傳郵。
平生經國有雅意，乘流得坎惟所植。
作官施設要近民，金馬嚴徐等兒戲。
詔書寬大人樂生，吏民安業政令行。
金城那可無粟守，堯舜與民寧並耕。
茶鹽資國何必古，俗儒狥民不知務。
精神折衝在本疆，要以雍容待倉遽。
知無不爲公自期，豈弟君子神所私。
秦山渭水照車馬，屬城列縣觀威儀。
此行屬任良不惡，金魚新佩明光墀。
誰言直諫居同少，淮南盜鑄煩撫綏。
時平王度式金玉，歲晚汲公還見思。
送運幹陳聖嘉解組還朝
作者：趙善括
朝代：宋

月明千里正嬋娟，且莫匆匆便放船。
三載泛蓮依綠水，一朝薦鶚上青天。
西樓未作經笥夢，北闕先分御鼎煙。
且向蓬山讎校了，却持荷橐從甘泉。
遊香社寺
作者：趙善括
朝代：宋

山水興方逸，塵埃縛暫寬。
菜腸甘久素，酒頰助微丹。
江闊煙光薄，霜滋葉暈殘。
不妨走幽寺，或可叩禪端。
過前岡見毀松有感·其一
作者：趙善括
朝代：宋

夾道松陰若剪齊，前人種得幾多時。
曾經行客頻相戀，試問鄉翁總不知。
暗引風聲號綠野，密留雲影掛蒼枝。
今人惠物能如否，祇有摧殘樵牧兒。
過前岡見毀松有感·其二
作者：趙善括
朝代：宋

當年種植到于今，用力雖勞用意深。
巨蔭已容車馬過，盤根寧畏雪霜侵。
兩行冠劍大夫職，十萬旌旗勇士林。
烈日流金路無盡，此時方識古人心。
過清江懷莫謙父
作者：趙善括
朝代：宋

春來乘興泛孤篷，櫂影頻移鑑影中。
昨夜忽添三寸雨，今朝尤喜一帆風。
桃紅李白年年好，水綠青山處處同。
屈指歸時花未老，一樽携手過湖東。
過清渚
作者：趙善括
朝代：宋

橫岡櫛比路彎環，茅店無人晝亦關。
桑圃霜枯乾葉舞，麥畦雨潤翠苗斑。
山風力壯嘯空谷，溪水流清露瘦灘。
斜崦乍明天地闊，只疑身在碧壺間。
過金陵有感和韻
作者：趙善括
朝代：宋

五馬渡江思典午，祖龍謾鑿秦淮浦。
未登三代盛明時，曾是六朝文物祖。
中興事業由憂勤，風流千載還芬薰。
謝安王導亦可罪，至今遂使南北分。
醉落魄·一斛珠
作者：趙善括
朝代：宋

梯橫畫閣。月明江靜煙光薄。碧山迴繞欄干角。一縷行雲，忽向杯中落。櫻歌柳舞俱柔弱。羅衣不耐江風惡。憑誰喚取雙黃鶴。騎上瑤臺，同赴金桃約。
醉落魄·一斛珠
作者：趙善括
朝代：宋

梯橫畫閣。碧欄干外江風惡。笑聲歡意浮杯酌。秋水春山，相對稱行樂。誰家青鳥穿簾幕。暗傳空有陽臺約。天公著意稱停著。寒色人情，都恁兩清薄。
醉落魄·一斛珠
作者：趙善括
朝代：宋

重陽時節。可憐又是天崖客。扁舟小泊花溪側。細雨斜風，不見秦樓月。白衣望斷無訊息。舉觴一笑真難得。歸兮學取陶彭澤。採菊東籬，悠然見山色。
醮成作
作者：趙善括
朝代：宋

心格崇霄禁路通，纖埃收盡見天容。
三千絳闕雲開鎖，十萬霓旌月印蹤。
香裊鬰葱翔鼎鳳，松摇寥廓狀雲龍。
虛皇夜宴長生殿，九奏瓊璈動曉鐘。
醮畢作
作者：趙善括
朝代：宋

醮闌星斗挂脩甍，綵蹕丹輿上玉清。
百尺壇空雲弄影，一鈎簾捲月輸明。
靈香匝地寒無力，寶奏鈞天靜有聲。
萬里好風吹目斷，松篁猶學珮環鳴。
隔凡石
作者：趙善括
朝代：宋

見說仙凡事不同，道旁先問石屏風。
十洲三島不須去，絳闕瑶臺在此中。
霜天曉角
作者：趙善括
朝代：宋

楚天風色。一夜波翻雪。艤岸錦帆不度，天有意、且留客。鼓聲吹取急。離觴須舉白。看去芳菲時候，日邊聽、好訊息。
題儀真天寧寺
作者：趙善括
朝代：宋

短棹客千里，炷香人小留。
禪房深寂寂，世事易悠悠。
去此兩槐夏，驚予雙鬢秋。
鐘魚發新響，作意爲重遊。
題古圳鋪
作者：趙善括
朝代：宋

去郭十五里，依山三兩家。
剪茅成棟宇，沽酒是生涯。
雨過鳩休婦，日斜蜂趁衙。
親闈今咫尺，停夢看燈花。
題壁
作者：趙善括
朝代：宋

平蕪行盡又青山，水遶寒堤綠一灣。
征客紅塵自來去，碧林鳴鳥獨幽閑。
題定光壁
作者：趙善括
朝代：宋

護雨雲初斷，登山眼便明。
楓彫丹舞葉，松古綠摇聲。
覺宿無窮老，禪關有底清。
小春天不冷，歸路尚餘情。
題本覺寺
作者：趙善括
朝代：宋

春禽嚼徵更含宮，喚我精藍路易窮。
雨雪不垂成暮靄，花開都盡怨東風。
一川芳草低隨水，滿眼青山半插空。
躍馬歸來尤寂寞，此懷欲與故人同。
題長沙倅廳磬沼
作者：趙善括
朝代：宋

嘉名雅合泗濱浮，玉振金聲第一流。
曲尺映橋橫錦带，灣環沉月並瑶鈎。
清如有韻應儀鳳，擊若無心可狎鷗。
好向新亭按宮徵，凌波聲動一簾秋。
題馬氏避暑宮開福寺蓮湖
作者：趙善括
朝代：宋

金仙樓觀鬰嵯峨，昔日曾容萬綺羅。
不見園林蒙錦繡，空教鐘鼓喚笙歌。
印花寶甃封蒼蘚，倚檻晴山擁翠螺。
凉夜尚疑旌蓋在，三千宮女襪凌波。
鷓鴣天
作者：趙善括
朝代：宋

憶昔南樓舊使君。與君攜手躡浮雲。如今更到經行處，妙墨新詩得屢聞。淮南路，楚江分。離尊相屬更論文。明朝一棹人千里，多少紅愁與翠顰。
鷓鴣天
作者：趙善括
朝代：宋

我是行人更送行。瀟瀟風雨倍傷情。征帆西去何須急，飛詔東來分外榮。紅袖溼，玉尊傾。不堪回首暮雲平。小舟準擬隨君去，要聽霜天曉角聲。
鷓鴣天
作者：趙善括
朝代：宋

枉道黌堂是冷官。深深青瑣鎖青鸞。新詩自得清歌舉，和氣都消永夜寒。花態淨，酒杯寬。燕嬌鶯巧有餘歡。不因客裡東陽瘦，好把西江一吸乾。
鷓鴣天
作者：趙善括
朝代：宋

玉殿分榮兩桂華。靈根移植在長沙。風姨先綻無雙蕊，月姊重開第一花。金榜爛，玉音加。從今穩步上天霞。休誇水擊三千里，且歌笙歌十萬家。
鷓鴣天
作者：趙善括
朝代：宋

畫鷁翩翩去似飛。季鷹何事忽思歸。風湍自送征帆隱，雲巘須將彩筆揮。江作酒，海為卮。為君滿酌不須辭。酒酣渴思回春夢，自笑何時是足時。
鷓鴣天
作者：趙善括
朝代：宋

雨沐芙蓉秋意清。可人風月滿江城。憐風愛月方留戀，對月臨風又送行。人漸遠，酒須傾。只憑一醉遣多情。重來休厭劉郎老，明月清風有素盟。
句·其一
作者：趙善晤
朝代：宋

天約閑雲結嫩陰，苦無詩酒懶登臨。
句·其二
作者：趙善晤
朝代：宋

一聲鷄唱日初午，滿地花寒秋已深。
題貢院
作者：趙善晤
朝代：宋

天約閑雲結嫩陰，苦無詩酒懶登臨。
一聲雞唱日初午，滿地花寒秋已深。
古柟歌用嚴鄭公韵
作者：趙善期
朝代：宋

秀挹奇峰佳客對，凌空下視孤鴻背。
夜□雲□起山根，老蛟飛出崖裂痕。
高高不放行雲度，鳥語去來分曉暮。
直疑種是萬年枝，定應葉漬三危露。
班輸腰斧頻□頭，婆娑巖壑□□愁。
□看世事了如夢，靜聽江聲知幾秋。
巴南刺史儒林文，憐汝抱材開鑒賞。
賡載長謠□更清，瓊鈎珠珮相聯響。
南峰山
作者：趙善正
朝代：宋

山上青天山下溪，白雲流水兩相宜。
丹成共爾南山老，采采松枝亦療饑。
雪
作者：趙善沛
朝代：宋

兒笑真珠滿盤碎，女疑荷葉雨中來。
道人心下無些事，三箇柴頭品字煨。
淳祐壬子王正人謁仙薦薌有感而題
作者：趙善浥
朝代：宋

企仰仙巖歲已深，此行一見即知音。
水簾不卷非朝夕，芝石長生到古□。
孤鶴來迎疑識面，片雲飛去出無□。
相逢總是旌陽侶，喚起先生問劍□。
句
作者：趙善湘
朝代：宋

正是澄清秋雨夜，空傳玉蕊發春晴。
錦繡谷亭
作者：趙善湘
朝代：宋

神仙樓觀倚空欹，飛上金鰲背上騎。
萬里江山成獨立，一天雲雨欲低垂。
人間安得如斯地，事外方知有此奇。
喚取謫仙來共話，從教習日醉題詩。
仙都石笋
作者：趙善漣
朝代：宋

崑崙失却大龍蟠，迸出層巖一角寒。
初日煙霞翻錦籜，九天風露混琅玕。
香涵老翠山靈護，根透鴻濛地軸安。
天柱直疑爲竹祖，仙翁圖作子孫看。
懷歸
作者：趙善漣
朝代：宋

遊子何時返，家山萬里餘。
望雲愁思切，對月賞心疏。
相嚴煩龜卜，頻逢絕雁書。
浮名在京國，繫我欲如何。
池亭夜遊
作者：趙善漣
朝代：宋

踏月清詩骨，露華夜已深。
樹摇知鳥宿，波靜覺魚沉。
報國慚無術，思親空有心。
躊躇誰與語，唧唧亂蛩吟。
瀔水驛中
作者：趙善漣
朝代：宋

家山迢遞白雲遮，行役偏愁去路賒。
朝涉桐江寒入脛，夜眠孤館夢歸家。
幾年城市成春夢，萬古江山閲歲華。
若問歸裝何所有，擔頭只許插梅花。
宿西湖凈寺聽僧樂梵唄
作者：趙善漮
朝代：宋

天涯知己集琳宮，文武升沉氣味同。
仙樂幾回來座上，梵音半夜落天中。
幻身何日脫塵劫，慧眼於今識色空。
興盡歸來情不盡，晨昏隠隠麗譙東。
遊西山·其一
作者：趙善漮
朝代：宋

閒向西山頂上游，碧天高掛晚雲收。
雨餘花氣濃如酒，風鼓松聲冷似秋。
險句每驚神鬼泣，雅懷不貯古今愁。
恍疑身在蓬萊境，笑指前溪當弱流。
遊西山·其二
作者：趙善漮
朝代：宋

古廟嵯峨占地靈，四山環抱聳螺青。
松壇鶴去雲無伴，石洞龍歸雨亦腥。
弛擔樵歌屯別徑，倚蓬漁笛起前汀。
箇中真覺凝眸豁，一點心無俗慮縈。
餞陳匝峰之廉泉
作者：趙善璙
朝代：宋

桃源渺何處，夢短到家難。
不辦一丘費，猶爲九品官。
鶴嫌新俸薄，鷗訝舊盟寒。
附翼攀鱗事，書生不敢干。
句·其一
作者：趙善詔
朝代：宋

仁壽州如斗，分符愧罔功。
句·其二
作者：趙善詔
朝代：宋

誰謂山城僻，倫魁此破荒。
隆州
作者：趙善詔
朝代：宋

三山高峭拔，鼎峙各爭雄。
秀氣鍾英物，衣冠盛蜀中。
題岑公洞
作者：趙善贛
朝代：宋

真人邈何之，恍忽不可見。
洞居獨嵌空，壁留明珠濺。
藤蘿含冥濛，竹柏鬬葱蒨。
至幽合人心，遠翠落江面。
野老乘籃輿，使君肆清燕。
日影砌下倒，雲容坐間變。
大木巖欲傾，邃壑路微轉。
崢嶸施屏風，點綴成彩絢。
雖云急行樂，勝賞殆亦遍。
欲歸重盤旋，拂石看古篆。
大滌洞·其一
作者：趙善革
朝代：宋

敲撐振策上嶙峋，亂石逢迎領略頻。
風竇靜吟吹地籟，澗泉高瀉曳天紳。
雲山勝景身無累，觴詠清懷筆有神。
殘夢驚回三十歲，瑯玕芝草一時新。
大滌洞·其三
作者：趙善革
朝代：宋

冠蓋初收見在身，來尋大滌滌塵氛。
心如霜後凌虛月，迹是風前出岫雲。
仙姥定能賒甕酒，華堂小憩看爐熏。
甚思屏置人間事，韜養巖間霧雨文。
大滌洞·其二
作者：趙善革
朝代：宋

舊游風物轉頭非，只有青山不改移。
深壑貯風馴虎嘯，斷崖飛瀑翠蛟馳。
郭翁遺迹雲煙鎖，坡老清名草木知。
笑問聚仙亭上月，風流應不減當時。
題翠蛟亭
作者：趙善革
朝代：宋

未到康廬看玉淵，且來大滌掬飛泉。
決流放閘雖人力，濺玉跳珠卻自然。
挽李方叔
作者：趙善𡨢
朝代：宋

藤崖羅邁等蒼龍，踵洞寒噴江海通。
幾萬重峰團碧色，百千級雪下青空。
塵埃世界深山北，今古是非流水東。
筇杖平頭天地闊，醉他白日立清風。
寶華巖
作者：趙善𧪞
朝代：宋

寶色晴光合，浮嵐薄翠微。
天開今覺路，洞鎖古神扉。
淡拂山僧帽，閑隨野客衣。
日斜涼吹起，林壑更依依。
浯溪
作者：趙善𧪞
朝代：宋

兩載真成漫浪遊，豐碑重拂倍含羞。
空憐民力疲芻粟，濫厠時賢動冕旒。
病骨詎堪勝重寄，歸舟喜不負清流。
家山屈指朝朝□，□老休勞念□□。
賈司倉祠
作者：趙嗣業
朝代：宋

抱負如公屈不伸，古來無有達詩人。
聲名豈似官資小，才調寧如掾俸貧。
東野舊稱濤湧骨，退之曾說膽過身。
好事近
作者：趙士
朝代：宋

剪蠟綴寒條，標韻自然奇絕。不待隴頭春信，喜一枝先折。壽陽妝鑑曉初開，殘柍若飛雪。何似嫩黃新蕊，映眉心嬌月。
好事近
作者：趙士
朝代：宋

蕭灑點疏從，渾似蜜房雕刻。不愛豔妝濃粉，借嬌黃一拂。有情常恁早相逢，須信做尤物。已是惱人風韻，更芝蘭香骨。
好事近
作者：趙士
朝代：宋

造化有深功，綴就梢頭黃蠟。剪刻翻成新樣，與江梅殊別。半開微露紫檀心，蕭灑對風月。素手偏宜折取，向烏雲斜插。
好事近
作者：趙士
朝代：宋

雪裡曉寒濃，已見蠟梅初折。應是月娥仙掛，與嬌魂香魄。玉人挨鬢一枝斜，不忍更多摘。酒面暗沈疏影，照鵝兒顏色。
遊虎丘
作者：趙士宇
朝代：宋

脫身到泉石，釣具一篷舟。
澗險松筠合，山深宮殿秋。
角巾可投檄，尊酒且澆愁。
甚愧阮宣子，青鈱掛杖頭。
登天清閣
作者：趙士掞
朝代：宋

夕陽低盡已西紅，百尺樓高萬里風。
白髮年年何處得，只應多在倚欄中。
和張叔夏梅嶺·其一
作者：趙士礽
朝代：宋

聞道西山盡是梅，暫陪高興酌金罍。
衰顔白髮旋老矣，脫帽簪花亦放哉。
籍草爲茵方醉睡，落英撲面又銜盃。
須臾月照千堆雪，故使朱輪倒載回。
和張叔夏梅嶺·其二
作者：趙士礽
朝代：宋

一嶺江梅爛熳芳，追陪杖屨興偏長。
山幽日轉移疏影，人靜風回度暗香。
從爾輕肥多宴賞，嗟予清健對時康。
他年自許調金鼎，絕味應當獻帝王。
贈申孝子
作者：趙士礽
朝代：宋

鉛山乃靈山，號爲七寶庫。
有時地愛寶，人傑時一付。
禮闈較文章，發爲性仁賦。
盛美固不絕，且作忠孝路。
時凶盜賊多，熾焰不容捕。
長驅斬關來，提揮遠相訴。
申生本醫家，首衝衆賊怒。
有子趨而前，悲泣濕衣袧。
願代父之死，三刀色不怖。
賊曰汝子孝，解衣襯血污。
以此兩全生，父子歡如故。
何不上明君，表旌當金鑄。
遊報恩寺
作者：趙士礽
朝代：宋

綠暗紅稀日漸長，追遊不覺到雲房。
庭前密菊花鋪錦，竹外嬌鶯語轉簧。
把盞自能忘得失，圍棋何必較低昂。
籃輿款曲歸來晚，滿路清風拂面涼。
桂山諸巖歌
作者：趙夔
朝代：宋

秦皇開郡爲桂林，古號名邦五嶺陰。
山琢玉簪攢萬疊，江分羅带繞千尋。
青青四顧列羣山，生自天工巧若𨬖。
玲瓏拔地聳層秀，崢嶸嵯峨星斗間。
其中有巖十二所，伏波靈顯存祠宇。
顔公讀書窟室中，疊彩北山如列布。
何年龍隱沖霄去，鱗鬣形模鑱石路。
仙人劉公飛升時，巖壁宛然遺舊題。
穿雲仙跡次左右，□虛道氣多南溪。
白雉聽經生人類，蕭寺豐碑有元記。
信知一性無不通，石竇陰陰苔蘚蒙。
西南中隱尤勝絕，穿處得名因呂公。
曾公程公皆舊跡，遺愛在民傳古昔。
沈沈巖谷有餘光，炎方勝槩神難藏。
週迴不遠郛郭下，輪蹄追賞何忙忙。
桂山諸洞歌
作者：趙夔
朝代：宋

宜人之地少陵詩，閱玩前賢詞意奇。
爛然五詠非虛語，位壓坤方占一維。
青青四顧列羣山，生自天工巧若𨬖。
玲瓏拔地聳層秀，崢嶸嵯峨星斗間。
其中有洞十二所，七星山下栖霞府。
日月華君顯迹靈，遇者當時鄭冠卿。
歸到人間已三載，仙洞光陰時未改。
至今舊記傳無窮，玄巖蟠蟄聞白龍。
一泓沈碧寒潭瑩，水月圓明下翠峰。
枕城樓觀環俯視，綠鎖喬林春日媚。
秦碑柳記已難觀，漓水南流泛渺漫。
慶林巽穴玄風出，華景高明隱丹室。
西方虛秀貫山腰，南華朝陽風景饒。
夕陽北牖通仙徑，白雀嘉蓮池淥浄。
許多佳致卒難題，留與詞人賡雅詠。
詩一首
作者：趙夔
朝代：宋

青嶂橫開高幾重，巉巖直上半天中。
虛明洞口千年久，澄澈流來一溜通。
海蚌張頤方吸月，雲龍奮跡遂乘風。
隼旗出有隨軒雨，指日秋成賀歲豐。
贈海陵佘公老人
作者：趙夔
朝代：宋

爲人八十有三歲，遊歷名山幾洞天。
若問老翁何所得，無心學道不求仙。
不求仙，仙自然，煉氣煉形精亦煉，精全神旺合長年。
道過遂縣泊舟瞻大像有作
作者：趙夔
朝代：宋

成佛經千祀，鎸崖已一章。
爲憐塵世病，故作大醫王。
黄面無苔蘚，青螺奈雪霜。
灘聲門外轉，萬古閱舟航。
閏中秋
作者：趙大成
朝代：宋

桂影中秋特地圓，况當餘閏魄澄鮮。
因懷勝賞初經月，免使詩人歎隔年。
萬象斂光增浩蕩，四溟收夜助嬋娟。
鮮雲清廓心田豫，乘興能無賦詠篇。
當陽勝處
作者：趙夷夫
朝代：宋

當陽勝處好溪山，翠滴溫公寶墨斑。
線溜一泓凉意足，須臾膚寸遍人間。
乘舟中述懷
作者：趙奉
朝代：宋

醉中忽忽到吳頭，懷見金陵卻倦遊。
不逐波流赴滄海，挽茲神水上中洲。
初秋喜雨·其一
作者：趙奉
朝代：宋

長風吹出萬山雲，釀作甘霖四野均。
畦背蓑衣牛背笛，津津喜色洽吾民。
初秋喜雨·其二
作者：趙奉
朝代：宋

柴門過雨稻花香，一抹輕煙鎖綠楊。
四句吟成誰與和，懷人日日九迴腸。
過烏江
作者：趙奉
朝代：宋

曉望泰山雲，暮飲烏江水。
雲水寄萍蹤，何日歸根處。
菩薩蠻
作者：趙子崧
朝代：宋

斷鴻歸處飛雲亂。亂雲飛處歸鴻斷。風弄葉翻紅。紅翻葉弄風。柳殘凋院後。後院凋殘柳。樓外水雲秋。秋雲水外樓。
菩薩蠻
作者：趙子崧
朝代：宋

月天遙照寒窗雪。雪窗寒照遙天月。門掩欲黃昏。昏黃欲掩門。錦鵷雙並枕。枕並雙鵷錦。雲鬢整纖瓊。瓊纖整鬢雲。
菩薩蠻
作者：趙子崧
朝代：宋

錦如花色春殘飲。飲殘春色花如錦。樓上正人愁。愁人正上樓。晏天橫陣雁。雁陣橫天晏。思遠寄情詞。詞情寄遠思。
菩薩蠻
作者：趙子崧
朝代：宋

雨荷驚起雙飛鷺。鷺飛雙起驚荷雨。濃醉一軒風。風軒一醉濃。午陰清散暑。暑散清陰午。斜日轉窗紗。紗窗轉日斜。
青白堂
作者：趙子巖
朝代：宋

北庵竹玉青，南階梅雪白。
吏散隱几坐，觀化聊自適。
竹青表勁節，梅白留佳實。
太守謝二友，粗官謾陳力。
取名吾有寄，梅竹蓋假借。
青白遺子孫，先訓存金石。
斯民彫瘵餘，政教當尚德。
雖微甘棠化，韋弦託三益。
題崇蘭館圃·其一
作者：趙子晝
朝代：宋

勝境茲辰得重尋，喚人同厲碧溪深。
兩公未遽嘲糠粃，舊悉山林勇往心。
題崇蘭館圃·其二
作者：趙子晝
朝代：宋

疏食深山謝擊鮮，瓠肥那得此枵然。
祇應久絕紛華念，亦笑臞儒不是仙。
建炎四年正月二十五日過南山詩
作者：趙子松
朝代：宋

□望□□洞，北□刻劃兼無雙。
怪□□奇□，□□□□□。
虬龍□□脊，彪兕怒翀羾。
□□作澒洞，哀湍瀉春撞。
磨崖名相踵，快意言多哤。
賞心或自得，有力誰扛。
想當秋水至，萬壑爭淙淙。
仙聖會縹緲，松竹導旌幢。
祇今巖岫間，彷彿餘舌杠。
豈無避世翁，台背霜眉龐。
□許尋子真，不辭拜老龐。
華髪去鄉國，炎荒寄逢窻。
偶著兩□歷，端令寸心降。
危守跂鳥翼，旅食空酒缸。
歸鴉識故棲，野燒明枯樁。
送客雨霖霏，催□鼓逢逢。
推枕耿不寐，取火續寒缸。
哦詩雜蠻語，嘲哳愧新腔。
句·其一
作者：趙子櫟
朝代：宋

夜棋三百子，曉髮一千梳。
句·其三
作者：趙子櫟
朝代：宋

杜鵑不是蜀天子，前身定是陶淵明。
句·其二
作者：趙子櫟
朝代：宋

髮爲干戈白，心于社稷丹。
宰餘姚道詠上虞山水二首·其一
作者：趙子潚
朝代：宋

重華遺澤在東州，景物留奇聚勝遊。
翠濕金罍山獨秀，碧環玉带水交流。
宰餘姚道詠上虞山水二首·其二
作者：趙子潚
朝代：宋

山自南來崇地位，水從東去泳江流。
徘徊四顧情何限，直欲於中構小樓。
早朝十絕·其一
作者：趙子潚
朝代：宋

門門閶闔早春初，恭遘龍飛御太虛。
聖德巍巍隆譽望，坐令四海誦唐虞。
早朝十絕·其一〇
作者：趙子潚
朝代：宋

壯時瞻仰近龍顔，老尚簪纓侍從班。
戀闕敢辭筋力倦，銘心刻骨更輸丹。
早朝十絕·其七
作者：趙子潚
朝代：宋

一天星斗燦晴霄，香爇沉檀瑞靄飄。
環佩趨朝天闕曉，五雲重睹凰儀韶。
早朝十絕·其三
作者：趙子潚
朝代：宋

龍德當陽開泰運，凰樓南面御階平。
恩波浩蕩寬如海，八彩重瞳仰聖明。
早朝十絕·其九
作者：趙子潚
朝代：宋

廿載承恩侍九重，泰階玉燭喜遭逢。
嘉禾瑞協當年兆，竚看遠夷貢獻同。
早朝十絕·其二
作者：趙子潚
朝代：宋

文德輝煌寶炬然，侍臣身染御爐煙。
丹心一點惟懷報，願祝皇圖億萬年。
早朝十絕·其五
作者：趙子潚
朝代：宋

凰闕鐘聲曙色開，香飄瑞氣靄蓬萊。
侍臣鵠立班初合，齊進龍墀萬壽杯。
早朝十絕·其八
作者：趙子潚
朝代：宋

象笏羅袍間綉衣，斑斕五采絢朝暉。
退朝擎出龍香篆，知是丹楓拜賜歸。
早朝十絕·其六
作者：趙子潚
朝代：宋

北面高呼拜冕旒，星垂華渚彩虹浮。
春風滿泛蒲萄酒，喜溢謳聲遍九州。
早朝十絕·其四
作者：趙子潚
朝代：宋

仰荷天恩雨露同，涓埃無地答宸衷。
侍朝惟秉忠和孝，遥見爐香上九重。
寄道友
作者：趙子甄
朝代：宋

秦川蟬蛻已三回，明月清風任去來。
寄語沖虛諸道友，芒鞋竹杖不須埋。
南歌子
作者：趙子發
朝代：宋

人有紉蘭佩，雲無出岫心。扁舟來入碧濤深。坐見楚咻、兒女變齊音。但醉雙瓶玉，從渠六印金。此時何處可幽尋。風定津頭、白日照平林。
南歌子
作者：趙子發
朝代：宋

天末疑無路，波翻欲御風。此身忽在玉壺中。醉倒不知、南北與西東。獵獵遙鳴草，颼颼靜打篷。與君回棹碧雲濃。不是思歸、只為酒船空。
少年遊
作者：趙子發
朝代：宋

曉山日薄半春陰。煙暖柳拖金。滿眼新晴，歌聲妝影，悠盪碧雲心。閒庭客散人歸去，疏雨溼羅襟。樓閣濛濛，斷虹明處，十里暮雲深。
惜分飛
作者：趙子發
朝代：宋

數點雨聲驚殘暑。簾外秋光容與。重換燻爐炷。漸低羅幕香成霧。今夜夜涼情幾許。莫向屏山取取。卻笑陽臺女。楚人空□高唐賦。
憶王孫
作者：趙子發
朝代：宋

日長高柳一蟬聲。翡翠簾深寶簟清。夢遠春雲不散情。曉風輕。玉楝花飛宿雨晴。
採桑子
作者：趙子發
朝代：宋

春蠶昨夜眠方起，閒了羅機。共採柔枝。桑柘陰陰三月時。揹人佯笑移金釧，惆悵花期。故故留遲。獨自歸來雨滿衣。
望江南·憶江南
作者：趙子發
朝代：宋

新夢斷，久立暗傷春。柳下月如花下月，今年人憶去年人。往事夢中身。
楊柳枝
作者：趙子發
朝代：宋

淅淅西風生暮寒。繡衣單。碧梧葉落藕花殘。恨前歡。月鏤虛欞煙逗竹，夢千山。玉簫清夜憶孤鸞。鎮長閒。
洞仙歌
作者：趙子發
朝代：宋

荒山明月，下有云來去。深夜纖毫靜可數。問古今底事，留此空光，修月戶、猶是當年玉斧。思君持羽扇，來伴微吟，水佩風環飲松露。待勾漏丹成，約與輕飛，人間世、不知歸處。更長嘯、餘聲振林溪，見亂紅驚飛，半巖花雨。
浣溪沙
作者：趙子發
朝代：宋

疏蔭搖搖趁岸移。驚鷗點點過帆飛。船分水打嫩沙回。斷夢不知人去處，捲簾還有燕來時。日斜風緊轉灣西。
浪淘沙
作者：趙子發
朝代：宋

約素小腰身。不奈傷春。疏梅影下晚妝新。嫋嫋娉娉何樣似，一縷輕雲。歌巧動朱唇。字字嬌嗔。桃花深處一通津。悵望瑤臺清夜月，還送歸輪。
菩薩蠻
作者：趙子發
朝代：宋

閒庭草色侵階綠。瑣窗午夢人如玉。拋枕出羅幃。風吹金縷衣。怨春風雨惡。二月桃花落。雨後縱多晴。花休春不成。
虞美人
作者：趙子發
朝代：宋

飛雲流水來無信。花發年年恨。小桃如臉柳如眉。記得那人模樣、舊家時。樓高映步拖金縷。香溼黃昏雨。如今不見欲憑書。門外水平波暖、一雙魚。
阮郎歸
作者：趙子發
朝代：宋

馬蹄踏月響空山。梅生煙壑寒。水妃去後淚痕乾。天風吹佩蘭。紉香久，怕花殘。與君聊據鞍。一枝欲寄北人看。如今行路難。
鷓鴣天
作者：趙子發
朝代：宋

約略應飛白玉盤。明樓漸放滿輪寒。天垂萬丈清光外，人在三秋爽氣間。聞葉吹，想風鬟。浮空彷彿女乘鸞。此時不合人間有，盡入嵩山靜夜看。
書懷
作者：趙子覺
朝代：宋

柳影槐陰綠遶村，日長細得話詩情。
迎風紫燕忽雙去，隔雨黄鸝又一聲。
筆墨生涯成冷淡，筍蔬盤饌易經營。
世間微利真刀蜜，有底驅馳取重輕。
祜公榮歸
作者：趙存佐
朝代：宋

任重功餘屢乞辭，犯顔曾不避天威。
朝回一體奎章下，携得天香滿袖歸。
慶侍郎·其一
作者：趙孟僖
朝代：宋

不戀持荷侍玉皇，再從均燕似山堂。
世間何物侔清節，照水梅花傲雪霜。
慶侍郎·其三
作者：趙孟僖
朝代：宋

幸逢八秩慶生申，搦管濡毫灑翰新。
十字頂頭添個丿，八千歲壽邁莊椿。
慶侍郎·其二
作者：趙孟僖
朝代：宋

去年臘月正茲時，曾逐賓塵獻壽詩。
今歲威儀多勝舊，子孫顯達福累□。
慶侍郎·其四
作者：趙孟僖
朝代：宋

渭川此際載非熊，紫詔行頒玉殿東。
正好促裝趨北闕，元正端的拜三公。
臨終口占
作者：趙孟僴
朝代：宋
体裁：四言诗

王室之懿，文山之客。持此寸心，千古忠赤。
上習庵陳先生
作者：趙孟堅
朝代：宋

厥聞忠孝者，所出同一源。
子於所親孝，移忠理必然。
親賢亦子訓，忠節貴兩全。
殺身能成仁，揚名斯永延。
是亦孝所在，豈但知色難。
嘻其叔世風，本末嗟倒懸。
若曰能養耳，食美衣華鮮。
苟求胡弗至，側媚諂笑肩。
彼其良自多，喟歎達者觀。
向來歐陽公，拓落夷陵年。
夫人告之公，淡泊吾所安。
慎毋爲險變，守節當彌堅。
卓哉名母訓，紀歷伊誰傳。
恭惟奉常君，矢心直似弦。
立朝幾抗論，凜凜高回天。
力甦憒憒徒，若障狂瀾川。
人知君守固，當識君母賢。
想其勉勵時，諄勤誨膝邊。
怡愉一領解，心注靡變遷。
升而高爲天，下而沉爲淵。
但知慈訓在，此外浮雲焉。
茲來從吏隠，斲屋新數椽。
曲檻花葳蕤，虛窗月嬋娟。
雅意寓一賦，懦立貪以廉。
我誦順親記，有淚如迸泉。
我貧母亦老，苒苒髮已宣。
家徒空四壁，簞笥笑且便。
惟虞官箴曠，勿以溫飽牽。
澤深百川赴，火明斯聚蟬。
投君以臭味，君子毋棄捐。
不寐
作者：趙孟堅
朝代：宋

不夢華胥仍不醉，燈青室白自高眠。
頻聞乾葉下空砌，遥認征鴻唳遠天。
慮淡殊非同槁木，無營豈復在齠年。
回思撲漉紅塵久，虧損工夫只自憐。
乙未春初解漕幕兼職訪秋壑西湖探韻得柳字
作者：趙孟堅
朝代：宋

浮生恍流萍，聚難別易久。
經年稀會面，感歎兩執手。
佳賓稍翕集，歷落馬蹄驟。
競誇摛錦文，雄騁翻河口。
主人金叵羅，頗費黄封酒。
環坐松下亭，海納翕敷受。
飲酣氣張王，聯題健揮肘。
山凹日斜射，簷額風穿逗。
恨無秉燭遊，以夜繼斯晝。
聊追擘韻戲，嶮窄互呈鬭。
分携上木蘭，漾槳幾回首。
遥追飛蓋歸，數徧蘇堤柳。
九三月丹
作者：趙孟堅
朝代：宋

有花血嫣紅，侈娭大於碗。
五出猩袍裂，萬攢金釘滿。
數日色彌鮮，不畏風日暖。
山茶越丹輩，馬塍豐土産。
殊名幾百種，並立色俱赧。
客言名之由，其說鄰怪誕。
昔有樵弁山，絕頂路迷返。
見此物尤異，斲置歸里閈。
九三橐駞流，厥藝工養豢。
惟以第行稱，姓名微考按。
香泥密封籜，接度根暗換。
若古姚魏然，因從九三喚。
從茲入西浙，移根遍名苑。
家家尚此花，買價不論貫。
青油障曉日，朱檻護雕瓚。
微物因人成，感此一喟嘆。
憶昔洛陽花，壽安紅爲冠。
要其所從出，亦自薪槱伴。
伊維花卉流，第以色媚眼。
青青三寸松，養可凌霄漢。
明堂須衆木，未易一材辦。
工師無遐遺，材滿巖崖畔。
九里松馬上作
作者：趙孟堅
朝代：宋

九里松株不斷青，松風上發下泉聲。
耳邊爲愛聞天籟，故約遊韁緩緩行。
二禽言戲贈難弟·歸歸歸
作者：趙孟堅
朝代：宋

歸歸歸，三月將盡方始啼。
木林翠密陰成幄，花片紅嫣風蕩飛。
歸歸歸，汝既勸歸胡不歸。
歸來深院日正長，煮酒菖蒲玉屑香。
醉眠藤牀覺晚凉，須臾月色到回廊。
歸歸歸，真箇歸來樂未央。
二禽言戲贈難弟·篤篤篤
作者：趙孟堅
朝代：宋

篤篤篤，日長正午睡初熟。
誰其扣門訪幽獨，見他利喙啄枯木。
枯木中間能有幾，小蟲何足飽爾腹，盡日勞苦食不足。
篤篤篤，此聲尚且聒人耳，人之多言寧不瀆。
戒之哉，篤篤篤。
仲弟借書持要不謹護有損爲之覆背葺還
作者：趙孟堅
朝代：宋

昔聞勤讀者，三度絕韋編。
讀書書已破，書則在肺肝。
摘實咀其華，發揮事業間。
伊惟事精研，整束懸牙籤。
縹囊手未觸，慨是龍泉言。
虎子畜溪魚，汝懵未鑿顓。
胡策追元方，紛紛探簡編。
抱書手不龜，面壁縛枯禪。
靴化例隨水，竟負一瓻還。
季也怒生癭，我慚家訓顔。
願季無銜怒，鳳樓修則完。
嗟嗟仁義諫，束濕何由痊。
顛倒幸爾存，柿葉風掀掀。
糊老飽九炊，紙搗翼擬蟬。
翻翻事兼兩，滑膩好且堅。
手鑒具在茲，秋露無重妍。
舊書百回讀，訓佩坡老僊。
請季事斯語，慎勿高閣懸。
因憐數匱藏，徒疥小印存。
浮雲忽白衣，世事無不然。
眼底不自快，封閉何取焉。
所貴得之心，亦可忘蹄筌。
又憐囿大塊，華好竟飽鮮。
一飽羶聚蠅，曷與千古傳。
纖雲飛四散，皎月標中天。
何氏書堂
作者：趙孟堅
朝代：宋

元正假得晴，野服暫山行。
遇石松盤蓋，懸崖蘭倒生。
壁間題字古，潭面鑒形清。
官滿應求此，讀書秋月明。
初冬客中見小春海棠
作者：趙孟堅
朝代：宋

一痕朝日界晴窗，森肅清寒昨夜霜。
硯怕生澌微貯水，爐因撥火起餘香。
最耽詩帖閑中樂，無奈塵埃客裏忙。
却是小春花謝絕，海棠經月駐紅粧。
別贈陳新叔弟
作者：趙孟堅
朝代：宋

神靈造天極，仁深祚綿遠。
光堯渡江初，屬族扶日輦。
南來逾百年，瓜瓞載繁衍。
開江一枝燈，海濱發長燄。
紹興庚辰第，伯祖維創見。
自此燈燈續，儒科已累踐。
姪也幼則孤，門戶中屯蹇。
執編青衿後，浪策禮部選。
有叔行派親，隔驀此異閈。
天都邂逅初，覿面苦恨晚。
爲言起家難，銖積勤靡倦。
相從忽問勞，把臂互驚嘆。
霅城每頻過，訪我李曹掾。
及茲脫選海，幾擬謝深眷。
三年在奔波，留滯顔色靦。
扁舟此經從，相見笑而莞。
排日羅酒漿，延顧禮既腆。
所欣廷蘭秀，一一莫可揀。
讀書固有獲，而况多積善。
竇桂未足誇，王槐定應顯。
願言闡宏規，涵肆觀文典。
士業止科名，耕耨工亦淺。
胸中澆萬卷，落筆自精悍。
何當它年來，大雅見文憲。
功名固懸命，立志毋狹褊。
微言勿謂迂，聊作友于勉。
十日同憲僚登高
作者：趙孟堅
朝代：宋

自嘆凄凉客寄身，已孤茱酒奉慈親。
未應一夜無芳菊，共上層樓有可人。
日射寒山宜近晚，霜殷秋葉艷於春。
清歡率爾吾儕事，帽落龍山意更真。
南林張園
作者：趙孟堅
朝代：宋

凄凄寒菊委霜叢，下有微吟腐葉蛩。
倚著欄干聽不了，自來我輩最情鍾。
厖蚓圖
作者：趙孟堅
朝代：宋

一蚓蜿蜒行燥土，定是明朝天作雨。
六厖酣憨初眈乳，乍見異物吠驚覩。
老厖垂涎傍睨顧，此心亦以舐犢故。
鶉衣百結多兒女，錦屏鴛帳輒獨處。
及書六考喜效白體
作者：趙孟堅
朝代：宋

無庸下考又三書，知愧知慚意少舒。
儻便盍簪叨墨綬，縱然休仕亦緋魚。
何人不願重金服，那箇無心駟馬車。
修短洪纖應賦定，好存方寸一由渠。
古劍詞
作者：趙孟堅
朝代：宋

古劍三尺長，土花上鱗甲。
幾年閉蟄藏，射斗光夜發。
提携繞區市，鮮復事磨刮。
嫖姚一拂拭，蛟斷犀可截。
志士寧終窮，行逢達觀達。
和帑院叔
作者：趙孟堅
朝代：宋

久居朝蹟遲遷次，雖在琴齋頗寂寥。
交少自應無援拔，地寒安得有肥饒。
桃花落處春風緊，梅蘂開時臘雪銷。
畢竟徐行能遠到，樽前贏得且逍遥。
和陳魯山社日西湖二首·其一
作者：趙孟堅
朝代：宋

遶堤千障碧，過雨一回新。
並駕館中傑，分題湖上春。
杯觴同臭味，篇什倍精神。
招手年時燕，遄歸尚及辰。
和陳魯山社日西湖二首·其二
作者：趙孟堅
朝代：宋

海棠料客醉，故作暈微紅。
借路山無雨，惜花天不風。
揚鑣聯勝士，琢句策奇功。
讀罷身何許，晴光蕩漾中。
問梅寄賈秋壑先生
作者：趙孟堅
朝代：宋

生成欲見化工功，不在漫山桃李中。
爲向梅梢問消長，地寒先却得春風。
夜泊法忍寺
作者：趙孟堅
朝代：宋

秋泊禪扉夜，清吟入興頻。
風生水鱗甲，雲放月精神。
禪有機鋒祕，詩無句法新。
舊題尋不見，吹遍壁間塵。
夜熱
作者：趙孟堅
朝代：宋

夜熱寢復起，獨行池上亭。
欹荷傾泫露，高柳掛疎星。
秋蛩已啼草，涸魚時唼萍。
無雲那有雨，湛湛一天青。
夜飲歸戲作
作者：趙孟堅
朝代：宋

夜雪合三更，崑崙兵密渡。
常時喜慨談，此夕若親覩。
杯行數已長，談辯氣掀舉。
微酣上籃輿，迢迢向歸路。
出門林盡白，飛雪正零舞。
苦寒嗟僕夫，鼈跛良窘步。
北風惡打頭，滅燭失四顧。
平生功名心，每作艱危慮。
小試應危機，却輿自行去。
脚力幸未衰，乘之酒力怒。
踏雪如踏雲，了不見辛苦。
尚奚畏泥塗，寧卹雙靴汙。
僕失莫余追，瞥若肘生羽。
鶱騰甫登橋，健翎已逾兔。
還歸坐中堂，長嘯默不語。
絲鬢且勿生，未謂余不武。
夜雪向桑乾，立勳期晚暮。
凜凜金石心，捐軀事明主。
夢回
作者：趙孟堅
朝代：宋

點點桃花短短牆，雨聲徹夜響迴廊。
覺來蝴蝶家山夢，一半分明一半忘。
天平方丈梅下見持要舊題
作者：趙孟堅
朝代：宋

枯梅一樹半斜欹，繞匝行行欲詠詩。
忽覿季難遺墨在，西風吹淚滿髯絲。
好事近
作者：趙孟堅
朝代：宋

春早峭寒天，客裡倦懷尤惡。待起冷清清地，又孤眠不著。重溫卯酒整瓶花，總待自霍索。忽聽海棠初賣，買一枝添卻。
安吉州賦牡丹
作者：趙孟堅
朝代：宋

眼眩繁妍錦一機，銅缾分插遞參差。
幾於飣坐看如偶，却爲輕寒謝較遲。
售用奢豪須藉酒，形容妖艷每難詩。
微風忽度輕披展，絕憶霓裳駐拍時。
客中
作者：趙孟堅
朝代：宋

睡覺簷牙月一鈎，適閑真不願封侯。
病多藥裹長爲侶，靜著爐薰轉更幽。
席上眼明梅破臘，霜餘珍重菊經秋。
從茲可向家居否，强半經年在客舟。
客中思家·其一
作者：趙孟堅
朝代：宋

微風過處有清香，知是荼䕷隔短牆。
相得故園成索寞，詩盟誰復爲平章。
客中思家·其三
作者：趙孟堅
朝代：宋

柳絮悠悠拂面輕，隨風到處若爲情。
西池應也無人到，一面青青萍自生。
客中思家·其二
作者：趙孟堅
朝代：宋

楚楚輕衫翦薄紗，而今憶得在山家。
蕭娘爲是親蠶事，嗔带含香紫笑花。
寄湯帳幹
作者：趙孟堅
朝代：宋

鎖窗寂寞守燈熒，熟數陳蹤迹杳冥。
已自無心雲淡淡，不應逐計鼠營營。
發生最普惟春力，幽隠旁昭是月明。
試品梅花霜下角，動人深淺似秦箏。
寓言
作者：趙孟堅
朝代：宋

詡詡言詞巷陌兒，傾心反目易安危。
可嗟香盡蝶猶戀，誰謂機萌鷗不知。
寥落丹青秋後扇，縱橫黑白局中碁。
料應主意非疎賈，其奈難祛絳灌疑。
尤美亭
作者：趙孟堅
朝代：宋

雖未及瑯琊，看來亦自佳。
微坳著新月，聳翠带餘霞。
巨鑿應靈禹，斜拋或女媧。
小亭相對好，莫放竹叢遮。
山行晚歸
作者：趙孟堅
朝代：宋

背日踏寒影，歸程路覺長。
水流逢石響，花晚度秋香。
前去多林莽，新傳有虎狼。
行行應勿緩，掠面已風霜。
庚辰除夕
作者：趙孟堅
朝代：宋

生計從來拙，奚疑壁四空。
解憂惟父母，謀事等兒童。
無競身如偶，訛言耳願聾。
丈夫心鐵石，肯自泣塗窮。
康不領此詩又有許梅谷者仍求再賦長律
作者：趙孟堅
朝代：宋

濃寫花枝淡寫梢，鱗皴老幹墨微焦。
筆頭三踢攢成瓣，珠暈一圓工點椒。
粧綴蜂鬚擬笑靨，穩拖鼠尾施長條。
盡吹花側風初急，猶带枝頭雪未消。
松竹襯時明掩映，水波浮處見飄颻。
黄昏時候朦朧月，清淺溪山長短橋。
閙裏相挨如有意，靜中背立似無聊。
筆端的皪明非畫，軸上縱橫不是描。
頓覺坐來春盎盎，因思行過雨瀟瀟。
從頭總是湯楊法，拚下工夫豈一朝。
必大弟赴新城簿
作者：趙孟堅
朝代：宋

乃翁換官班，幾鬰青雲志。
晚以身徇國，而得祿及嗣。
妙年當膴仕，應識珍重此。
簿領職任輕，正合親文史。
東安吾舊遊，山水清且美。
編戶雖不稠，而亦有文士。
擇友如擇木，所貴高於己。
遊觀固有時，要在不踰禮。
飲爵不過三，馬向坦塗履。
幕府儻留連，謹抑如處子。
切勿事軒昂，攻者蠭蝟起。
我已慣嘗此，說病乃真意。
第守謙謙心，由天工處置。
命透如春回，不壓重石底。
爾祖積善在，造物報必侈。
以我苦澀詞，普告兄與弟。
莫怪欠誇諛，食橄有回味。
謂余言不信，識者試質以。
感皇恩
作者：趙孟堅
朝代：宋

一百二十年，兩番甲子。前番風霜飽諳矣。今番甲子，一似臘盡春至。程程有好在，應慚愧。莫道官貧，勝如無底。隨分杯筵稱家計。從今數去，尚有五十八生朝裡。待兒官大，做奢遮會。
感皇恩
作者：趙孟堅
朝代：宋

官小宦遊初，清貧如舊。小簇杯盤旋篘酒。雖然微祿，不比他們豐厚。也知慚愧是，皇恩受。富貴千般，享之惟壽。心地平時到頭有。摩挲銅狄，祝望比他長久。鼎來榮貴待，通閨後。
憲使陳習菴先生除司業
作者：趙孟堅
朝代：宋

連宵對凉月，閒吟祖行篇。
攬挹南卉香，入句期清妍。
追隨剪吳江，送君翔九天。
豈爲兒女情，戀戀祈恩憐。
茲惟時多虞，活國資清賢。
近者小司業，繇之入諫垣。
折枝
作者：趙孟堅
朝代：宋

奚囊金勒逗春行，醉咏歸來隴月生。
折得生香渾懶向，斷簪零珥任縱橫。
招石希孟朝飯
作者：趙孟堅
朝代：宋

水臨軒檻絕纖埃，砌面茸茸上綠苔。
伺餧金鱗渾可狎，低飛翠羽不生猜。
篆薰欲起筵初集，清磬纔敲夢恰回。
正好西風坐蕭爽，官程翻怕驛書催。
拜掃易齋先生墓·其一
作者：趙孟堅
朝代：宋

行樂今非少壯時，一樽聊以酹吾師。
隻雞豈敢方前輩，下馬猶能慰所思。
原上松杉新種植，望中桃李半披離。
歸途劇飲賡新句，顛倒綸巾不自持。
拜掃易齋先生墓·其二
作者：趙孟堅
朝代：宋

隻雞斗酒禮雖微，苦雨終風志不移。
卧病已辜寒食約，踐盟猶及小春時。
老懷傷感渾如舊，同舍追陪尚可期。
少憩東湖勿怱遽，片雲來往正催詩。
拜范文正公祠
作者：趙孟堅
朝代：宋

瘦石插半天，玲瓏聳蒼翠。
想從混沌初，有此紛破碎。
斷截不分離，欹危不顛墜。
乃於其中間，穿沿石路細。
頻勞謝屐行，捫撫足幻怪。
下有泉溶溶，根來從石背。
香山纔品題，名得因人貴。
瘦筇行清秋，西風吹我袂。
躋攀幸未疲，俯仰一歎喟。
下山拜范祠，遺像儼如在。
胸中萬甲兵，曾使西夏畏。
巖瞻石不移，可想鐵肝肺。
嘻其羣小人，風林犬空吠。
於今孰存亡，取捨良亦易。
但堅自力心，歲寒見節槩。
卓爾彼何人，晞之則亦是。
採桑曲
作者：趙孟堅
朝代：宋

桑椹紫來蠶務急，带曉採桑桑葉濕。
屋頭綠暗勃姑啼，柱礎朝朝汗流出。
人家蠶老婦勤苦，銀釧忙催隔窗霧。
方花古塼衮香絮，院靜簾垂明燕語，沉炷銷來烟半縷。
文宣公祠宇新成
作者：趙孟堅
朝代：宋

旋斲蓱蕪地，亭臺出水瀕。
人知便行樂，誰識念賢臣。
淡月花無影，微風浪有鱗。
飛梁如跨水，遊子更來頻。
斬偶行
作者：趙孟堅
朝代：宋

君不見昌黎諫佛骨，竟莫遂請水火投。
中丞擊妖蛇，此蛇初不爲民尤。
寧如立斬興妖偶，卓哉偉見吾邦侯。
吁嗟三輔州，尚鬼逾蠻酋。
此輩生身已麗法，尚何智慧靈諸幽。
惟伊姦兇愚爾俗，假憑威毒相仇讐。
依乘土木作幻怪，竊取血味神其謀。
除兇破僞砉一劍，較功韓孔茲爲優。
嗟嗟願公寶此劍，更煩借截姦臣頭。
早春牡丹
作者：趙孟堅
朝代：宋

香泥封籜接頭新，幻出花王見早春。
時節不須寒食候，工夫遠勝洛陽人。
嫩黄蠟葉拳微皺，半醉宮粧粉未勻。
恐怕晚風須愛護，羅幃遮却看頻頻。
曲澗
作者：趙孟堅
朝代：宋

山頭分兩崖，知有泉來處。
曲澗潄琮琤，夜來應驟雨。
葉嫩明琉璃，藤生絡松樹。
石脚漲所痕，莓苔濕無路。
玩之室生白，明是春將暮。
何當門對開，小結幽廬住。
朝中措
作者：趙孟堅
朝代：宋

擔頭看盡百花春。春事只三分。不似鶯鶯燕燕，相將紅杏芳園。名韁易絆，征塵難浣，極目銷魂。明日清明到也，柳條插向誰門。
江樓遲客
作者：趙孟堅
朝代：宋

野外遊神迥，望中塵物稀。
天連遠水盡，鳥背夕陽飛。
木葉初摇落，鄉懷動式微。
興闌不忍去，遲子一舠歸。
江灣僧舍水石芭蕉
作者：趙孟堅
朝代：宋

老耳最怕風雨聲，芭蕉葉上聲偏鳴。
新枝日展翦不替，况見蕺蕺成添丁。
呼童具鍤斲寒玉，蔓圖貴早除其萌。
醜疑烏喙側著附，又訝蹲鴟不可羹。
一笑翻成有料理，古盆石供泉清泠。
黄梅彌旬雨霢霂，苔封沙擁生意成。
小試抽書嚏撚細，鼠牙入水銀鬚生。
漸離土性安臞瘠，淡與水石相忘形。
巡除日課長養事，莖添葉比紛欹傾。
炎威不到琉璃碧，水脈透尖珠貫縈。
萼綠華仙斷火食，雲裾曳翠身輕盈。
風軒暑簟足蕭爽，晴曦更有冬窗明。
丁寧閉塞謹愛護，秋霜夜氣防憑凌。
一年一年春風好，根株宛在葱蘢青。
崇桃遮莫金壺貯，日暮隨風紅雨零。
清明
作者：趙孟堅
朝代：宋

節近清明長是陰，黄花間在麥苗深。
倦行却上高樓望，烟鎖前村一半林。
漕使李寶文先生除宣城守
作者：趙孟堅
朝代：宋

幕客崇酒觴，渠渠餞行舟。
先生蘸甲飲，不使涓滴留。
持盞顧謂言，汝復能吟不。
爾不歌吾行，而俟吾言求。
沃爾滿鍾酒，畀爾筆力遒。
扶輿懵懵醉，夢化蝴蝶遊。
夜分起展燭，落筆蓴絲柔。
請歌先生行，真與人不侔。
前者亦云歸，金帛囷載收。
今惟明月耳，舴艋輕浮浮。
視彼掊歛徒，推剝藂怨尤。
逮其去國日，競欲瓦礫投。
此乃戀寬恩，說著涕泗流。
國用既云裕，民瘉亦云瘳。
而令分左符，遠從牧山州。
投鼠戒忌器，矧我無是謀。
彈烏或驚鸞，盍亦謹厥籌。
茲焉皆汩汩，去矣從休休。
伊惟小門生，莫計攀前輈。
彌溪桃花水，舟行願悠悠。
行有賜還詔，佇立螭坳頭。
爲倉使吳荆溪先生壽
作者：趙孟堅
朝代：宋

人祝先生壽，勳名而福祿。
伊惟小門生，而迺異斯祝。
所祝在斯文，其壽非已獨。
嘗聞侍席言，檃括因以復。
孔孟至皇朝，文與道相屬。
溯自熙豐後，專門始分目。
歐蘇以文雄，周程理義熟。
從此判而二，流派各異躅。
偉哉水心葉，同軌混列輻。
粲粲雲錦章，理義仍炳燭。
筠窗一傳後，人已沾膏馥。
正統的屬任，非公紹者孰。
鯫生耳聞此，驚詫歎不足。
因捧介壽巵，譜在歌詩軸。
願言清節高，歲寒等修竹。
長以文鳴道，聲金而振玉。
上而軋漢周，俯命騷以僕。
門生嚴楷法，剩將從紀錄。
牆頭花
作者：趙孟堅
朝代：宋

牆頭花，紅且白。
一百五日過寒日，寒食過了好風日。
風又吹，日又炙。
枝頭好花盡狼藉，人生百年罕七十。
愚者見花不知惜，我輩看花常唧唧。
有酒莫停杯，當歌莫停拍。
頭上絲絲霜雪來，老大見花方歎息。
王翠巖寫竹求詩
作者：趙孟堅
朝代：宋

古畫畫物無定形，隨物賦形皆逼真。
其次祖述有師繩，如印印泥隨前人。
尚疑屋下重作屋，參以新意意乃足。
晉魏而來幾百年，羲獻斷絃誰解續。
何况高束李杜編，江湖競賣新詩讀。
願君種取渭川一千畝，飽飯逍遥步捫腹。
風晴烟雨盡入君心胸，吐出毫端自森肅。
甲辰歲朝把筆
作者：趙孟堅
朝代：宋

四十五番見除夕，稍知慚愧此之日。
小時辛苦習科場，惟恐一官身未得。
二十七歲方塵忝，又閲八年初實歷。
又閲十年滿兩任，汲汲皇皇望通籍。
况逾百指家累重，蔭贍浩穰憂不給。
所以中心懷蹐跼，每至歲朝常戚戚。
前年涉險趨淮幕，去年舉剡甫及格。
猶自奔波趁班見，來往時時在塗陌。
今年事定已改官，分邑不遠近鄉國。
秋風行可報瓜熟，便得怡愉奉慈色。
所以親邊知自幸，笑語團欒竟通夕。
雖然丈夫致君澤民事業匪僅此，要是此去無限隔。
但辦勞心供撫字，忠信尚可行蠻貊。
斷不依阿事嫵媚，亦不聚歛求封殖。
升而戾天沈而淵，一聽天公無固必。
若綴班行儘向高，爐香夾侍螭坳側。
剩擬抗論高回天，粗有外氏之遺策。
或分一壘向邊疆，願作長城如李勣。
霜臺直筆屏姦回，機幕飛毫草文檄。
更令小試經綸手，黼黻曾夢江淹筆。
不然種花蒔藥老海濱，却覓長年當官職。
登普滿塔
作者：趙孟堅
朝代：宋

海濱荒凉斗絕地，古寺窣堵標蒼旻。
三面黄茅連巨浸，突立嵯峨超不羣。
可憐前此無管領，欄干罩網蛛絲塵。
相携暇日足登覽，晝長正度南風薰。
冰盤朱李冷熨齒，雪絲細葛輕襯身。
飲酣神王氣浩浩，半空笑語驚行人。
墨圓新磨紺於漆，大字題成泣鬼神。
交酬錯勸互賓主，雅論諧談肺腑真。
觚稜掛月筵初散，歸從傳呼紛若雲。
英游便可誇盛事，緇流勿訝吾來頻。
秋壑納室慶席諸友分韻
作者：趙孟堅
朝代：宋

蘆葦戰風聲颯索，細雨吹絲冰簾箔。
暖盤醉客珠履喧，聳鸞筆飛璣唾落。
詩人大義在切磋，曳裾彈鋏籍若何。
正倫風化理不二，御邦即是家之和。
種水芭蕉
作者：趙孟堅
朝代：宋

石上芭蕉手自移，黄梅便得雨如期。
水根聯絡銀絲漾，風葉紛抽羽扇欹。
日驗發生疑有準，心加愛護每忘疲。
猶如老大初生子，及見成人長立時。
種石菖蒲
作者：趙孟堅
朝代：宋

少年眼力健觀書，卷裏千言一覽無。
官事簿書昏惘惘，效尤石上種菖蒲。
經過
作者：趙孟堅
朝代：宋

二十年前漫浪遊，海天霜氣夜深浮。
竹窗夢斷聞雞處，常憶溪灣塢聚頭。
臨安客中
作者：趙孟堅
朝代：宋

小樓面面著疎櫺，靜有蟾光絕市聲。
讀罷離騷臨晉帖，菊花香裏數寒更。
與帥幹架閣宗叔
作者：趙孟堅
朝代：宋

曾聞老吏說先猷，咳唾珠璣下筆遒。
大器莫爲時所用，高科還有子能收。
相逢禹會嗟何晚，薄可郊寒匪暗投。
珍重斯文肯勉力，清朝墳典要人修。
萬壽寺避暑讀書
作者：趙孟堅
朝代：宋

梵寺齋殿深，屋古洞陰冷。
火雲自空飛，此地暑盡屏。
乍至心已清，坐久體如冰。
官清務乃簡，居易事亦省。
是爲臭味同，玉碎金無礦。
蕭閑日追隨，論辯當脩省。
展書相對讀，佳處擊節猛。
輿皁謂前茲，文會無許盛。
觴詠直寄耳，沈湎夫豈肯。
過從奚厭密，交道久彌敬。
無令數斯疎，此語共知警。
蒙齋
作者：趙孟堅
朝代：宋

此閟先天地，名齋曷扁蒙。
祇應防太潔，未必果冬烘。
釀臈重醅酒，初陽逗煖風。
當年郭有道，此意與君同。
蕙花
作者：趙孟堅
朝代：宋

光風蕩煖曉晴天，雅有幽香入簡編。
尋見野花都不是，山蜂引到石崖邊。
詠史贈王侍御
作者：趙孟堅
朝代：宋

昔有陽城子，高卧中條山。
粵從丹詔聘，職諫居朝端。
北垣七八年，一詞曾靡殫。
於中常戚戚，事以秦越看。
諍臣論一篇，見誚昌黎韓。
城日洽壺觴，視之無汗顔。
一朝天子誤，鼎鼐庸雄姦。
皇皇朝野人，敢議不敢言。
城曰茲可矣，不言吾豈安。
當廷壞其麻，勢若迴狂瀾。
臣言不可奪，臣肉所可剜。
孰謂雄猜主，天聽亦爲還。
一鳴必驚人，朝陽之祥鸞。
一飛必衝天，北溟之鵬摶。
啾啾燕雀輩，終歲寒簷間。
君今踵其武，可想倚任專。
士習弊滋久，未易一匕痊。
遺臭偃月姦，殆今逾百年。
利欲錮人心，深矣莫洗湔。
幾新更化機，仍澁膠柱弦。
洗泥何能清，救弊應其源。
昔無起樓地，今舉田連阡。
而以求善治，却行而欲前。
復有事誕衒，奮臂張虛拳。
驅虎戕良民，臧否已較然。
膠舟倚航海，惻聳憂世肩。
夷甫在晉朝，舉世無幾先。
卓哉辯姦論，萬世一老泉。
瞽言再拜獻，感憤涕泗漣。
昔者漢更生，危言扶彼顛。
皎余明寸心，不向流俗宣。
維君中流柱，屹是障百川。
向來稍詭遇，高官懷袖間。
耿介甘不售，歲寒松柏堅。
國無君子哉，緘默誰復言。
松江千頃浪，涵月金蜿蜒。
於茲送君行，商歌頻扣舷。
明當重回首，晚風楊柳邊。
佇希御史雨，汛掃靖幅員。
詩談
作者：趙孟堅
朝代：宋

吾嗤彼云士，努力事詩妍。
竟日搜枯腸，抽黄對白間。
爾何無達觀，跼促自縛纏。
不見淵明陶，有詩累百篇。
要以寫吾心，出語如流泉。
採菊見南山，得句於悠然。
少陵動感慨，忠義膽所宣。
有時心境夷，亦復輕翩翩。
纖纖白雲閑，無心遊日邊。
風石激而奇，奔迸生雲煙。
詎以天然態，而事斧鑿鎸。
陶爾一觴酒，警爾心地偏。
少焉明月上，高掛西山巔。
聽我曳杖歌，金石聲撼天。
謝徐正十一兄惠牡丹顔帖
作者：趙孟堅
朝代：宋

左携珍帖右花王，雅貺何殊照乘光。
拆壁漏痕含蠆尾，珍珠露顆带天香。
數千葉密憐檀暈，怕六丁收謹匣藏。
答謝苦慚無好語，撚髭空斷不成章。
謝送牡丹·其一
作者：趙孟堅
朝代：宋

官舍無花甑有塵，縱將畫展不如真。
若非折寄珍珠顆，幾是蕭條過一春。
謝送牡丹·其二
作者：趙孟堅
朝代：宋

蘸蠟封枝翦處新，開奩带露尚精神。
洛陽路遠風塵暗，腸斷應無做譜人。
讀元舅雪溪先生墓銘
作者：趙孟堅
朝代：宋

二祖霜臺有烈聲，傳家文憲見先生。
剛而不折松筠壽，貧弗濫求冰玉清。
陶令秫田詩料足，竇家桂子義方成。
即茲更有高賢傳，豈羨區區世上名。
買硯碑·其一
作者：趙孟堅
朝代：宋

鳳城凉雨新秋後，幾處朱樓試管弦。
有客貰金收古歙，短檠竟夕自摩研。
買硯碑·其二
作者：趙孟堅
朝代：宋

恰在貰金醉硯直，又逢古洛蔡公碑。
摩挲不忍教他去，笑殺典衣償直時。
賣鏡
作者：趙孟堅
朝代：宋

賣明鏡，怕明鏡。
從來面瘦兩高顴，况復星星添鬢影。
世間萬事只宜晦，明鏡何須炯相對。
鏡明賣却昏不磨，從教雙鬢雪婆娑。
贈筆工吳昇
作者：趙孟堅
朝代：宋

蘭臺上狸毛，山谷愛雞距。
物勝因人成，雅製傳自古。
風流渡江初，筆翰猶朴魯。
曾窺上方製，遺範典刑具。
寸簪束萬穎，贍足飽霜兔。
豐融沛行墨，充實自妍富。
行間得茂密，夫豈窘尺度。
澆浮自趨薄，羸劣醜畢露。
清快誇鈎心，節括號釵股。
纖纖銛甚錐，祇便庸書伍。
殺鋒出光芒，苗枯旱無雨。
齷齪癡凍蠅，安能劂石怒。
爾來邈東嘉，法則自誰祖。
宛見昔製作，齊力萬毫努。
吾欲標諸人，示茲明取與。
斲雕還反樸，淳風招已去。
春苗異蘆筍，廣袖謬織組。
誰能一羽力，回彼滔滔注。
百爾今已然，豈但於筆故。
贈術者
作者：趙孟堅
朝代：宋

紛紛塵土簿書堆，職在其間怎可辭。
不向先生問榮達，但言何日是閑時。
辛丑孟夏甲申日得雨
作者：趙孟堅
朝代：宋

物理寓乘除，天存好還道。
去年夏迄秋，旱枯苗盡槁。
繁霜打麥根，療饑茲已兆。
逾春秀葽葽，修翠摇旌葆。
黄雲割未盡，赤日仍杲杲。
秧針方刺牙，還憂水泉少。
正深傷弓虞，曲成由大造。
耕雨刈欲晴，從來難兩好。
來牟迨既登，甘霖乃方到。
甲甲占久雨，古語信可考。
首夏際茲辰，其應孚未禱。
繁聲喧若注，陰雲陣如掃。
入夜聽簷溜，滴瀝響到曉。
蝗螟腐翅翼，蛙黽喊池沼。
從茲雨未艾，調潤知可保。
一畝數石收，麥秋功已告。
千倉而萬箱，應占富禾稻。
匪藉天功然，人力寧爾巧。
端由政致和，天示賢侯報。
不死見豐年，鼓腹歸醉飽。
末掾與農氓，熙熙歌皡皡。
辛巳除夕
作者：趙孟堅
朝代：宋

歲事今其暮，而多悵惋心。
功名一成否，身世幾浮沉。
荄甲四牆在，根株百蠹侵。
白雲飛處遠，東望動微吟。
追詠西湖行樂寄傅清叔
作者：趙孟堅
朝代：宋

聞借侯家宅，湖邊度夏凉。
鐘魚連梵寺，雉堞傍城牆。
閑適心無事，清和日正長。
藕花雖尚稚，荷葉自多香。
苦笋回餘味，青梅弄半黄。
生綃畫團扇，細葛製輕裳。
水近風生座，簷虛月滿廊。
龍舟花槳榾，騮馬紫絛韁。
竟日歌聲沸，通宵水面光。
不妨投轄飲，更稱靜琴張。
詩社聯行卷，仙姝學道粧。
英遊伴王謝，清夢到羲皇。
曾約陪遊蓋，慚稽動客檣。
憶君成悵望，爲我細思量。
幾度吟成後，憑誰遠寄將。
意多收不盡，事鄙每牽忙。
今夕微醺起，中宵捉筆狂。
浪吟無次第，聊表未遺忘。
送客
作者：趙孟堅
朝代：宋

素娥懶駕水晶輪，此夕飛來夜欲分。
送客出門還獨立，一天清露湛無雲。
送放生池碑
作者：趙孟堅
朝代：宋

維書號心畫，於以觀厥德。
堂堂太師顔，忠義挺不屈。
怒張鐵柱立，凜若駡蔡賊。
蠶頭而蠆尾，屋漏而壁拆。
豈事筆端求，要自心胸出。
心源儻匪正，馬謾按圖索。
君侯冰玉清，一點塵不入。
擺脫世緣盡，四壁無良物。
源清流應隨，心同寧異跡。
前年鎮霅城，清風貪者格。
人言政化明，如仕唐大曆。
人言八法具，儼是浯溪刻。
卑棲小李掾，松茂悅見柏。
甚欲事灑掃，筆硯供洗滌。
官身類匏繫，唯向清夢覿。
手搨魯池碑，潢謄寄遠驛。
既異裹苞苴，抑匪徒掛壁。
舉目見顔公，英氣聳辟易。
又若小子勤，祗莊常侍側。
送朱支倉試刑法科
作者：趙孟堅
朝代：宋

士業讀書讀律恥，亦不屑至其有以。
男兒奮身自力耳，有足成功奚擇地。
誦德科條似流水，筆端端可判生死。
用之自貴勿輕視，贈君飽霜毫錐子，萬毫齊力鋒穎銳。
庭陰未側可萬字，十問俱通策勳易。
即次風雷星斗位，還取儒科濟世美。
更贈一言君我記，終身行之恕而已。
送馬上嬌圖與秋壑監丞
作者：趙孟堅
朝代：宋

繡韉金狨玉蹀躞，天寶繁奢逾大業。
華清浴已宴沈香，弓箭才人擁旌節。
前頭樂部紫雲回，催駕顒迎奏三疊。
阿瞞駐轡立多時，欲上花驄尚嬌色。
俯頭縋𩍐力士徒，曾以脫靴爲屑屑。
步步相隨那肯離，嘗聞願作連理枝。
燕安儻及思艱危，那有馬嵬攀訣時。
漢家山河安四維，披香千秋惟弋綈。
龍眠畫茲非衒奇，端與曹高向孟陳元龜。
邑圃池上
作者：趙孟堅
朝代：宋

南薰初愛葉田田，忽見莖枯欲倒懸。
風露漸凄生澹泊，水天相映作澄鮮。
無人領會微吟意，獨自咿唔薄暮天。
一對陶朱山下鷺，飛飛衝破晚炊烟。
里中康節庵畫墨梅求詩因述本末以示之
作者：趙孟堅
朝代：宋

逃禪祖花光，得其韻度之清麗。
節庵紹逃禪，得其蕭散之布置。
回觀玉面而鼠鬚，已見工夫較精緻。
雙枝倒作鹿角曲，生意由來端若爾。
所傳正統諒末節，捨此的傳皆僞耳。
僧花工之工則麤，夢良意到工則未。
女中却有鮑夫人，能守師繩不輕墜。
可憐聞名不識面，云有江西陸公濟。
季衡麤醜惡拙祖，弊到雪篷濫觴矣。
所恨二王無巨法，多少東鄰擬西子。
是中有趣豈不傳，要以眼力求其旨。
踢鬚正七萼則三，點眼名椒梢鼠尾。
枝分三疊墨濃淡，花有正背多般蕊。
夫君固已悟筌蹄，重說偈言吾亦贅。
誰家屏障得君畫，更以吾詩跋其底。
重賦暨邑池亭
作者：趙孟堅
朝代：宋

新沐試絺綌，凉生神骨清。
髮疎逗風爽，半幅紗巾輕。
逍遥池上亭，綠陰取次行。
清和又重見，時序無留停。
叢委簿書間，那得散漫情。
乍此偷隙閑，雲開月蹔明。
故園松菊荒，蛛網罩南榮。
琴書知好在，奧窅誰爲評。
青春能幾何·其一
作者：趙孟堅
朝代：宋

青春能幾何，青春能幾何。
蒼髯紺髮看成皤，亦有紅顔嫩於花，東風馳道屬誰家。
可道光陰流電轉，草上霜飛峭如翦。
心如不知恍重見，心語不通惟見面。
重見面，愁轉多。
歸來銀燭炯長夜，歎息青春能幾何。
青春能幾何·其二
作者：趙孟堅
朝代：宋

青春能幾何，青春能幾何。
日烏月兔去如梭，膠粘難安枝上花。
頗惜相逢殊草草，中心有言不復道。
鵲喜傳訛易顛倒，想得也應生懊惱。
謾自有千金，無方駐臉霞。
休言洛陽看花伴，經年浪蕩不歸家。
君不見青春能幾何。
題吳門顔氏敬享亭石記
作者：趙孟堅
朝代：宋

蜾臝祝類我，慈烏知反哺。
伊人矧最靈，而不以斯故。
養雛數羽毛，初志亦辛苦。
懷哉肯堂念，寥寥幾千古。
君其若而人，悽愴踐霜露。
欽聞先君子，清白守儒素。
何以遺後人，多文以爲富。
潭潭詩書府，魚魚禮法度。
王槐信厚成，竇桂陰德著。
雪玉塵不緇，鍾美見垂裕。
勤修不自閟，刻詞流肺腑。
應無忝厥紹，錫類及噲伍。
卑飛未仰報，有淚滂如雨。
山高不礙天，水流必東注。
願言堅此心，宜詣聖賢處。
他石或可攻，庸效南陔賦。
題墨蘭圖
作者：趙孟堅
朝代：宋

六月衡湘暑氣蒸，幽香一噴冰人清。
曾將移入浙西種，一歲纔華一兩莖。
題水仙
作者：趙孟堅
朝代：宋

自欣分得櫧山邑，地近錢塘易買花。
堆案文書雖鞅掌，簪瓶金玉且奢華。
酒邊已愛香風度，燭下獨憐舞影斜。
礬弟梅兄來次第，攙春熱閙令君家。
題照禪師道場
作者：趙孟堅
朝代：宋

重到招提十七年，吟題墨色又成嫣。
蟠虯老檜枝垂舞，像刻前碑石載鎸。
留賦縱然常滿壁，玄機竟莫悟枯禪。
道場法子叢居盛，奚復蘆花施釣船。
題玉川月蝕詩後
作者：趙孟堅
朝代：宋

哆口搘牙月蝕詩，遺編讀著凜風規。
如何晚節從汙合，竟與姦臣血作泥。
題趙大年小景·其一
作者：趙孟堅
朝代：宋

霜輕榆柳未全黄，兩岸菰蒲洲渚長。
鷗鳥背人飛撲漉，西風嘗是入斜陽。
題趙大年小景·其二
作者：趙孟堅
朝代：宋

一行白鷺過前山，飛去沙鷗半復還。
更有精能君見否，黄鸝兩兩綠楊間。
題陳山龍祠
作者：趙孟堅
朝代：宋

白龍生陽山，龍生龍母死。
於何藏斯陳，其說從古始。
豈伊冥邈中，而亦有地利。
季春旬八日，歲歲雨冥晦。
龍下大如柱，萬目儼駭視。
謂龍來朝母，人胡不知禮。
邑人嚴奉供，神宮聯梵寺。
龍君與龍母，居中堂殿位。
兩廡香火誰，分祀及四子。
山腰有龍湫，泓澄一掬水。
水旱不涸溢，甘冽冷牙齒。
禱雨乞一滴，闔境得沾濟。
昔年令君來，瀝酒方奠啟。
有物蜿蜒見，舉體金色被。
巡沿上巾幞，馴狎了無畏。
令君端笏迎，迎入香奩裏。
誕四子如粟，久矣傳神異。
逮置湫石邊，倏與電俱逝。
或示夢畫工，畫龍要珠戲。
或載見蜿蜒，躍戲花壺際。
神靈及事怪，龔碑詳紀記。
迎享送三辭，上軋騷章麗。
荔子丹蕉黄，羅池未專美。
余來擊節誦，金石歌聲曳。
邇年又喧傳，其說更譎詭。
後殿方落成，將以奉大士。
一夕大風雨，巨石暗飛墜。
高高山頂來，直頓殿堂內。
端然一寶座，不偏亦不倚。
既無繩墨量，誰與安位置。
不知幾鬼推，毋廼陰兵徙。
是爲鬼龍力，其說信有以。
又云虎新過，泥沙印遺趾。
爬抓大木皮，畫畫有文理。
海山斷不連，四望惟茅葦。
又無穴宅居，此物從何至。
有龍必有虎，神驅理或爾。
不然虎尊龍，墓前來伏跪。
想當清夜月，踡跼妥其尾。
談玄與訊怪，更僕良未已。
笑呼金叵羅，一把詩腸洗。
數酌带微酣，長嘯奮雙袂。
徑直上山巔，惟如履平地。
海神會我心，卷浪雪花沸。
中年脚尚健，有志聊自喜。
下山猛捉筆，揮掃不停臂。
素壁兩三間，掀舞龍蛇勢。
題高氏烟雨館·其一
作者：趙孟堅
朝代：宋

溟溟復靄靄，極望欲無涯。
村遠如相合，天底若四垂。
櫓聲因濕小，塔影被雲欺。
不但長烟雨，陰晴有間時。
題高氏烟雨館·其二
作者：趙孟堅
朝代：宋

人多晴晝至，此趣未應知。
我獨身常寓，烟霏雨暗時。
曀添波面闊，綠壓柳絲垂。
忽有片帆過，驚飛雙鷺鷥。
題黄巖夏氏曉山亭詩卷
作者：趙孟堅
朝代：宋

玄暉工畫山，最識山之趣。
每言籠朝雲，乃是奇絕處。
君家結幽亭，兩峯正當戶。
窣堵冠其巔，雲中雙筆露。
宗老爲扁名，得自昌黎句。
相當卷書坐，塤箎遞吟賦。
是時神宇泰，白雲未飛去。
滃然截山腰，素練初橫布。
須臾朝陽升，景象幾更互。
盤旋宛遊龍，披離擘輕絮。
春澌苒而泮，青烟惟一縷。
霏微辨岡巒，歷落分島嶼。
露晞如膏沐，蒼翠盡還故。
松針與篁叢，貫穿珠無數。
應接良不暇，詩料亦既冨。
只憂紅塵生，分我淡思慮。
更須清夜來，四更看月吐。
食雪
作者：趙孟堅
朝代：宋

君不見蘇子卿，十有九年留朔廷。
牧羝未乳歸未得，吞氈莫救饑腸鳴。
又不見陶學士，家居三冬足文史。
玉堂退直清興生，謾把烹茶誇婢子。
我生徒飽太倉粟，慨懷伊人常縮恧。
我才又無揮翰手，食此豈不顔增厚。
浪游枉自在江湖，幾年見雪一語無。
只同兒童跳梁喜，欲吟自覺腸乾枯。
朔風打頭夜來泊，擁篷曉見銀糢糊。
銀盤收拾和蔗漿，銀匙攪碎紅珊瑚。
一抄入口清風生，再抄乍覺心眼明。
連抄疾啜盤已竟，肌膚起粟神魂輕。
食罷拱手謝蒼天，小儒不學食露盤，無補多慾妄求僊。
願言片片皆詩料，吐吞造化歸毫端。
亦不吟河橋送別凄凉句，亦不吟依本胡蘆取天怒。
但願冰稜雪塊在心胸，飄飄解做梅花賦。
養鸂鶒
作者：趙孟堅
朝代：宋

護毛不用籠寬織，半殺彫翎養自馴。
退易進難微鶴歎，凉來炎去異鴻賓。
橫枝梅下眠和月，臨水薇邊遊近人。
更著花栽安蘚石，黄筌圖畫鎮長新。
驀山溪
作者：趙孟堅
朝代：宋

幾年修績，總待榮親老。每羨院南豪，向壽席、花花草草。如今慚愧，微勝十年前，聊爾辦，杯盤了，一對慈顏笑。願親強健，綠鬢長長好。來歲在琴堂，想凡事、應微熱鬧。契天交道，只辦好心腸，官盡大，盡榮親，待受金花誥。
驀山溪
作者：趙孟堅
朝代：宋

桃花雨動，測測輕寒小。曲檻面危闌，對東風、傷春懷抱。酒邊心事，花下舊閒情，流年度，芳塵杳，懊惱人空老。粉紅題字，寄與分明道。訊息燕歸時，輾柔茵、連天芳草。瑣窗孤影，夜卜燭花明，清漏斷，月朦朧，掛在梅梢嫋。
高渭南席上燭照牡丹·其一
作者：趙孟堅
朝代：宋

高燒燭照御黄衣，疑是沈香夜宴歸。
固是不教花睡著，只愁驚起露蟬飛。
高渭南席上燭照牡丹·其二
作者：趙孟堅
朝代：宋

日午貓睛一線時，紅嫣紫媚正猖披。
爭如絳蠟通宵照，玉葉金鬚色愈滋。
鴻禧觀次高橫槎韻·其一
作者：趙孟堅
朝代：宋

逍遥微物累，出處任天真。
薄宦已陳夢，青山猶故人。
鑑湖凉不暑，荷葉浄無塵。
往往入圖畫，扣舷欹角巾。
鴻禧觀次高橫槎韻·其二
作者：趙孟堅
朝代：宋

秦望與蘭亭，山山遞送迎。
蓴鱸方嫩美，草木亦欣榮。
去繼漢疏傅，名肩齊魯生。
鴻都讀遺事，誰不動歸情。
穀
作者：趙孟淳
朝代：宋

農夫怨，農夫怨，此怨非是怨年荒，此怨翻因年穀賤。
終年辛苦不少懈，及到秋成擬償債。
誰知斛粟不百錢，利尚不償本仍在。
秋來露冷刈穫時，早是朝來債又催。
况兼荒政輸官急，不管農夫垂淚泣。
君王明哲洞無遺，此怨君王知不知。
題桃
作者：趙孟淳
朝代：宋

滴粉挼酥暈幾重，風前紅雨一枝濃。
世間是色皆爲妄，除却夭桃單種松。
題梅
作者：趙孟淳
朝代：宋

雪意垂垂浸碧虛，香生一縷上琴書。
何須百萬西湖宅，遇有梅花便可居。
題高尚書夜山圖二首·其一
作者：趙孟淳
朝代：宋

月底江山如晝好，樓中几席與秋清。
剡藤不到高人手，一段風流可得成。
題高尚書夜山圖二首·其二
作者：趙孟淳
朝代：宋

江行山立月盤桓，有客無言樓上看。
清興肯隨城漏盡，夜深風露恐高寒。
雙溪橋亭
作者：趙孟禹
朝代：宋

東溪西溪雙合流，鳬鳥鷗鳥相和鳴。
斯景逼人描不得，滄浪一曲浣塵纓。
減字木蘭花
作者：趙孟謙
朝代：宋

榮魁鶚薦。一舉南宮膺妙選。人物規模。楚楚吾家千里駒。綵衣侍酒。更祝二親無限壽。父子榮遷。俱侍玉皇香案前。
送舒殿丞知荆州
作者：趙安仁
朝代：宋

建隼提封雲夢澤，臨民咫尺峴山碑。
煙凝郊郭漳波浄，翠遶樓臺楚嶠奇。
題武夷
作者：趙宗吉
朝代：宋

天風吹盡蔽空雲，疊嶂層巒勢吐吞。
鐵笛聲沉人換世，幔亭宴罷竹生孫。
崑閬境界烟霞窟，洙泗源流道義門。
分治優游公事了，溪山佳處共清尊。
九日宴浮金亭
作者：趙宗德
朝代：宋

東山樹，何青青。
鐔津水，何泠泠。
茂樹可蔭，流水可聽。
眉山夫子能解事，却于水邊樹下構危亭。
洪波浴日金錯落，瘴雲不雨烟濛溟。
風塵澒洞去天遠，草木蓊鬰知地靈。
監州爲愛黄華節，携我登臨邀衆客。
假令有酒多似藤江水，豈能洗我胸中之鬰抑。
甘侯昆玉文武全，傾蓋交游五情熱。
故人亦有許判官，清政平生心似鐵。
文采風流喻幕賓，曾陪驄馬清南越。
劉君元是薇省郎，治民有道多籌策。
令簿懷才亦不群，芳名皆在斯文列。
儒林龔魏兩茂學，逸氣直與青雲接。
孟嘉落帽是何年，岸幘西風感前哲。
天荒地老事茫茫，白髮無情滿頭雪。
醒時飲，醉時歌。
尊前要使衰顔酡，不飲奈此清興何。
人生聚會能有幾，江海親舊今無多。
句
作者：趙宗萬
朝代：宋

斗懸金印心難動，屏列春山眼暫開。
句
作者：趙宰父
朝代：宋

野水多於地，春山半是雲。
興慶池禊宴
作者：趙寅
朝代：宋

斗城初霽媚春暉，託乘尋芳鶴蓋飛。
修禊波深輕急槳，舞雩風暖薄更衣。
香車寶馬嬉遊盛，別館離宮往事非。
因憶鳳池新溜躍，黑轓看逐節函歸。
三脆麵
作者：趙密夫
朝代：宋

筍蕈初萌杞採纖，燃松自煮供親嚴。
人間玉食何曾鄙，自是山林滋味甜。
趨石橋初登山嶺
作者：趙屼
朝代：宋

天梯欲上使人愁，身御長風不自由。
下視白雲生澗底，仰看紅日在山頭。
共傳此處迷劉阮，自恐今朝犯斗牛。
歸路似從霄漢墮，卻來塵世得羈囚。
句
作者：趙岍
朝代：宋
体裁：句

美景天湖呈六六。
建寧丹青閣
作者：趙岍
朝代：宋

跨壑飛簷屋數楹，上橫山色下溪聲。
等閑題作丹青閣，未必丹青畫得成。
叢桂軒·口黄
作者：趙崇㻱
朝代：宋

半軒秋雨染鵝黄，望裏還疑分外香。
月到樹傍生浄想，雲開花底擁仙裝。
披襟笑賞和衣馥，攜手高攀滿袖芳。
信道男兒輸宿願，一枝早占廣寒香。
叢桂軒·妖白
作者：趙崇㻱
朝代：宋

種自姮娥宮裏栽，如何亦向世間開。
偏宜素質妝秋晚，不比晚華怕早摧。
風遞香來薰綺席，月移影上弄瑤臺。
看時直欲令人醉，似向瓊林宴御杯。
叢桂軒·嫩紅
作者：趙崇㻱
朝代：宋

昨夜西風吹御溝，紅搖桂子麝香浮。
蟾宮影散三千界，玉殿根盤第一流。
仙骨知非凡俗相，錦標喜簇少年頭。
欲從雲外移真種，試向丹梯最上遊。
叢桂軒·老翠
作者：趙崇㻱
朝代：宋

霓裳阿妹舞婆娑，老翠連雲秀復華。
露令山房籠月色，風清池館落天葩。
分來竇氏三秋種，斧罷吳生幾樹花。
莫訝仙才無用處，一朝隊引嘯煙霞。
龍潭寺
作者：趙崇傑
朝代：宋

欲覓龍潭何處是，青山影裏見浮圖。
紅蕖映日真花藏，碧水涵天瑩玉壺。
已放源流通北海，未饒風物說西湖。
侍中菴外多閑地，容我他年卜築無。
遊七星巖和曾景亮同年
作者：趙崇垓
朝代：宋

地本乎陰竅本空，巖名以斗古傳風。
世人適意爲行樂，造物何心著巧功。
弱水蓬萊仙境界，石橋方廣佛神通。
達觀不作塵寰看，笑挹天漿樂在中。
一蓮
作者：趙崇嶓
朝代：宋

一蓮瓶中枯，一蓮池中子。
結子心雖苦，而猶勝枯死。
賞心一日期，詎非得生理。
君看千歲樗，荒郊永淪棄。
人生歎
作者：趙崇嶓
朝代：宋

壯老互淪謝，百年如奔霆。
競將無窮憂，勞此有盡形。
生時一幻化，死即歸杳冥。
亦有賢達人，視死如未生。
亦有醉夢人，既死心未平。
逆旅朝暮閒，八風無時停。
擾擾安足計，熙然慰吾情。
代贈
作者：趙崇嶓
朝代：宋

雙綰玉釵垂，相逢暗斂眉。
紅潮初上臉，未語兩心知。
羅襪凌波拂暗塵，露桃烟柳不勝春。
珊瑚枝下重相見，曾是鴛鴦夢裏人。
倚樓
作者：趙崇嶓
朝代：宋

平楚連天獨倚樓，樓頭日日望行舟。
相思飛盡梅花雪，江上晴雲片片愁。
偶成
作者：趙崇嶓
朝代：宋

負郭二頃田，貿易辦喪祭。
喪祭幸已周，啼饑坐終歲。
長貧固非病，時運矧復爾。
幽居日月閑，糜粥勝甘膩。
明日春風生，它山蕨薇紫。
元日雲安道
作者：趙崇嶓
朝代：宋

元日度巴雲，時逢朐䏰人。
野梅空自落，山鳥暗知春。
不醉新年酒，徒悲異域身。
無窮倦行意，亭柳漫風塵。
勸農
作者：趙崇嶓
朝代：宋

邊頭幾日靜干戈，見說朝家已講和。
猶惜人家有湯鑊，攢眉終日爲催科。
南柯子·南歌子
作者：趙崇嶓
朝代：宋

掩笑輕抬袖，慵妝淺畫眉。嫩晴簾箔玉梅飛。門外寒輕、疏柳趁黃時。綰帶香羅結，交叉綠玉枝。看看又誤踏青期。倚遍欄干、心事只春知。
南柯子·南歌子
作者：趙崇嶓
朝代：宋

絲髮風輕掠，酥胸冷不侵。揹人小立卸瑤簪。一縷柔情、系得幾人心。曲檻花方蓓，荷橋柳未陰。紅羞綠困不能禁。惱亂東風、無計等春深。
反輓歌二首·其一
作者：趙崇嶓
朝代：宋

生人送死人，哀哀淚如霰。
生人閲寒暑，冉冉亦如電。
來去遞相送，展轉不可見。
丘樊謹封殖，陵谷猶有變。
萬古長如斯，何庸致深辯。
反輓歌二首·其二
作者：趙崇嶓
朝代：宋

死生雖異塗，昭晰本一理。
崦嵫落圓景，一訣非永逝。
達人隨元化，生死一劇耳。
生生常癡冥，安知非真死。
死當安吾歸，生當適吾意。
古意
作者：趙崇嶓
朝代：宋

阿母带兒出，兒行自回皇。
兒不倦行路，遣兒心內傷。
問兒何所傷，兒語不敢詳。
將兒雇織作，不忍織鴛鴦。
句·其一
作者：趙崇嶓
朝代：宋

苑牆當北斗，宮樹近朝陽。
句·其三
作者：趙崇嶓
朝代：宋

鷺依江渚冷，雁入楚雲深。
句·其二
作者：趙崇嶓
朝代：宋

漢月通江白，秦雲入塞黄。
句·其五
作者：趙崇嶓
朝代：宋

天形低赴海，潮勢直通吳。
句·其六
作者：趙崇嶓
朝代：宋
体裁：句

月入星辰大，山明天地秋。
句·其四
作者：趙崇嶓
朝代：宋

湖海三生夢，乾坤一寸心。
咫尺
作者：趙崇嶓
朝代：宋

咫尺越山海，其如千里何。
祗應憐命薄，不道賦情多。
墜綰交枝玉，纖圍百疊羅。
清宵無限思，枕席起微波。
地僻
作者：趙崇嶓
朝代：宋

地僻逢迎少，吾生信杳冥。
清談養生論，兀坐太玄經。
性拙貧逾樂，神清夢數靈。
亭亭歲寒友，相對眼終青。
大廷
作者：趙崇嶓
朝代：宋

大廷新革晉春秋，王氣寧知在荻洲。
泉下髯參心獨快，不教司馬恨枋頭。
天寶禁中
作者：趙崇嶓
朝代：宋

外庭班退壽王歸，別有驕兒侍禁闈。
解事老奴寧及遠，君恩如許政忘機。
失題
作者：趙崇嶓
朝代：宋

白玉誰家郎，紅粉何處女。
秀色總堪憐，春風密相許。
失題
作者：趙崇嶓
朝代：宋

雲臺會功臣，際會若風虎。
獨有嚴子陵，垂竿富春渚。
相求對幽藐，相知有平素。
吾寢惟吾真，君意應勿忤。
歸來拂苔石，整我竿上縷。
煌煌道義間，足以照今古。
寅卯二年八月十五夜皆不見月
作者：趙崇嶓
朝代：宋

萬里不自照，清光隨雨休。
可堪幽魄死，還似去年秋。
有笛悲遥夜，無人在遠樓。
共誰高枕卧，相與夢滄洲。
寒食雨晴書事
作者：趙崇嶓
朝代：宋

如何夜來雨，欲妬清明天。
皎皎日華曉，千門羅管絃。
風吹綺襦艷，深入楊柳烟。
我與君子意，歸心皆浩然。
小窗
作者：趙崇嶓
朝代：宋

小窗風定曲肱眠，骨冷魂清夢易圓。
蝴蝶不飛花自落，海棠枝下月娟娟。
小窗對客
作者：趙崇嶓
朝代：宋

紙帳梅花自一真，小窗對語坐無裀。
詩家供給惟風月，病與詩疏始覺貧。
幽居
作者：趙崇嶓
朝代：宋

不作無輿歎，幽居體自胖。
能貧蔬食足，投老敝裘安。
濁酒融春意，青燈話歲寒。
外頭無限事，忙殺不相干。
幽意
作者：趙崇嶓
朝代：宋

開簾野水聲，倚杖青山色。
幽意在人間，人間不相識。
幽齋
作者：趙崇嶓
朝代：宋

幽齋宜清復宜溫，高卧騰騰百不聞。
贏得神安無夢事，從教黄葉夜紛紛。
廣寒宮
作者：趙崇嶓
朝代：宋

碧海沉沉桂殿幽，滿天風露四時秋。
寒宮白兔參差老，一種凄凉各自愁。
征婦怨
作者：趙崇嶓
朝代：宋

梧桐葉葉生凉秋，燕山早寒已知遒。
則則力力歎不休，堂前月光使人愁。
停針罷線淚沾裳，朔風漸高天雨霜。
妾憂欲死幸未死，未死猶堪寄衣去。
憑遠亭
作者：趙崇嶓
朝代：宋

莎庭日日報平安，幽處依然絕往還。
平野四圍天一幅，有人踏雪看南山。
憶昔一首
作者：趙崇嶓
朝代：宋

憶昔城南會，珮馬輕春風。
芳華感人心，折贈以爲容。
俯仰一相失，去若南飛鴻。
青青女蘿衣，蔚蔚石上松。
歲寒無夕秀，安得長相從。
願爲日月光，落君懷袖中。
三五如循環，千里宛可同。
戀繡衾
作者：趙崇嶓
朝代：宋

江煙如霧水滿汀。早梅花、偏佔淺清。倚翠竹、寒無力，想瀟湘、斜日暮雲。幾回夢斷陽春麵，問百花、猶隔幾塵。趁月夜、霜風峭，約綵鸞、同載玉笙。
折柳詞
作者：趙崇嶓
朝代：宋

行人須折柳，折取最長條。
明日天涯路，無人看舞腰。
摸魚兒
作者：趙崇嶓
朝代：宋

卷珠簾、幾番花信。輕寒猶自成陣。一年芳事如朝夢，容易綠深紅褪。寒食近。惟自有、斷腸垂柳禁春困。瑣窗深靜。悄疊損縷衣，凝塵暗掩，金斗熨清潤。章臺恨。準擬芳期未穩。舊遊細把重忖。鑑鸞釵鳳平分久，留取年時心印。誰與問。待試寫花箋，密寄教郎認。妒香憐粉。欲寫卻還羞，輕顰淺嘆，字字攬方寸。
擬人生不滿百
作者：趙崇嶓
朝代：宋

人生不滿百，譬如朝露晞。
白日入虞淵，胡不秉燭嬉。
大耋嗟晷短，多憂亦奚爲。
君看玄廬道，輀車無停時。
伺晨當及旦，佳會當及期。
故人
作者：趙崇嶓
朝代：宋

故人西南風，遺我一束詩。
長哦結幽想，慌惚若見之。
游雲靄層霄，聚散安可期。
虛空聞妙音，意重千金貲。
相思若行月，一夕天之涯。
閑窗穿夢魂，碧草春離離。
春宮
作者：趙崇嶓
朝代：宋

小苑風酣雨露香，紅情綠意爲春忙。
五雲獨遶瓊花夢，三十六宮清漏長。
春日
作者：趙崇嶓
朝代：宋

勾芒暢生意，惠風改繁霜。
日月天清明，桃李春輝光。
庶情悉萌達，衆羽同飛翔。
乘時各有適，皡皡齊康莊。
山人感物化，欣愜殊未央。
回視元氣初，萬端一微茫。
我欲觀其微，因之問鴻荒。
春朝偶書
作者：趙崇嶓
朝代：宋

一夕春歸桃李根，清寒猶勒艷陽魂。
雪霜雨露年年事，惟有梅花地位尊。
晚立
作者：趙崇嶓
朝代：宋

古徑苔深晝掩關，外頭塵土不曾閑。
雨晴天氣明如鏡，靜倚孤松看遠山。
更漏子
作者：趙崇嶓
朝代：宋

玉搔頭，金約臂。嬌重不勝殘醉。留粉黛，暈胭脂。淺寒生玉肌。待歸來，渾未準。疑殺那回書信。春又好，思無窮。捲簾花露濃。
有感
作者：趙崇嶓
朝代：宋

舞罷歌停歲月深，當時勝蹟盡銷沉。
飛雲捲雨人爭賞，留得佳名尚到今。
望海潮
作者：趙崇嶓
朝代：宋

輕雲過雨，炎暉初減，樓臺片片餘霞。曲徑通幽，小闌斜護，水天薄暮人家。暝色趣歸鴉，竹風交立玉，清透窗紗。斷岸漣漪，亂萍芳葦繞煙沙。依稀畫艇蓮娃。掩鮫綃微沁，急槳咿啞。香霧霏微，冷光搖曳，婭紅深映低花。天際玉鉤斜。磯邊菱唱答，驚斷鳴蛙。滿棹白蘋歸去，幽興繞天涯。
松柏
作者：趙崇嶓
朝代：宋

松柏生高岡，不依貴者門。
松柏長青青，却蔭貴者墳。
生非門牆交，而與丘隴親。
歸朝歡
作者：趙崇嶓
朝代：宋

翠羽低飛簾半揭。寶簟牙床涼似雪。窗虛雲母澹無風，隔牆花動黃昏月。玉釵鸞墜發。盈盈白露侵羅襪。記逢迎，鴻驚燕婉，燈影弄明滅。蜀雨巫雲愁斷絕。羅帶同心留綰結。交枝紅豆雨中看，為君滴盡相思血。染衣香未歇。夜闌天淨魂飛越。正銷凝，一庭秋意，煙水浸空闊。
淮河水
作者：趙崇嶓
朝代：宋

秋風淮水白蒼茫，中有英雄淚幾行。
流到海門流不去，會隨潮汐過錢塘。
漢地
作者：趙崇嶓
朝代：宋

漢地文書密，胡天歲月深。
但高蘇武節，不察李陵心。
過鴈西風急，荒臺朔氣沉。
同生不同恨，萬里一霑襟。
獨立
作者：趙崇嶓
朝代：宋

片雲收雨入西山，望極蒼茫杳靄間。
蕩蕩太虛無一事，祗應日月不曾閑。
用看雲體
作者：趙崇嶓
朝代：宋

上有懸石崖，下有滑石道。
中有觀空人，容顔半枯槁。
坐息窮年歲，抱此希世寶。
雖然欠奇俊，塵翳已一掃。
或云大道初，不剩亦不少。
用力勤修爲，苦辛坐中老。
新州有樵人，此意極了了。
田家
作者：趙崇嶓
朝代：宋

方春事鋤犂，晚節多黍稌。
雞豚樂豐歲，一飽輕萬事。
少長情熙熙，呼喚相爾汝。
雖無禮節拘，氣象應近古。
先進不可期，無懷在農圃。
田家
作者：趙崇嶓
朝代：宋

雞豚白酒樂豐年，飽即高眠不問天。
少長有恩相爾汝，淳風應似伏羲前。
畫花歌與曾舜賢
作者：趙崇嶓
朝代：宋

小曾與花爲莫逆，夢作花神住花國。
分將天巧入畫圖，花不役君君自役。
東風一夜入芳叢，春在煙塵霧雨中。
披香閲紅會花趣，工與造化相流通。
閉門三月芳事退，馬嵬春泥葬香珮。
臨邛道士神不靈，約束丹青駐光彩。
朱門種花錦作窠，畫花絕少種花多。
百金花價千金畫，羞死當年郭橐駝。
癡貓
作者：趙崇嶓
朝代：宋

愛汝斒斕任汝癡，了無殺意上鬚眉。
通宵鼠子喧人睡，政爾相忘也大奇。
白蓮
作者：趙崇嶓
朝代：宋

池上白蓮花，秋風洗香雪。
坐令紅黛皆塵俗，一種凄凉不堪折。
微波脈脈露光漙，姑射仙人步烟月。
皎皎
作者：趙崇嶓
朝代：宋

皎皎白玉堂，有女白於玉。
門前車馬任西東，門裏苔痕四時綠。
春風撩亂飛伯勞，櫻桃花重紅夭夭。
夜深撲落金剪刀，烏龍睡穩蟾蜍高。
移梅
作者：趙崇嶓
朝代：宋

鄰家爭乞麗春栽，玉手輕分带月培。
窗下老翁迂入骨，清齋三日爲移梅。
穠華
作者：趙崇嶓
朝代：宋

穠華侈春艷，松柏凌霜雪。
芳時若轉盼，萬族畏銷歇。
人生金石交，所貴在黄髮。
同衾異寒燠，抱藴應未察。
貧賤張與陳，利達胡與越。
安得皎潔心，長年似明月。
窗前
作者：趙崇嶓
朝代：宋

窗前尋丈地，種得一株梅。
明月清風我，紅塵不復來。
立春夜宿西充山驛聞雪
作者：趙崇嶓
朝代：宋

獨宿西充館，雲雰灑竹關。
薄寒生永夜，亂響度空山。
殘月猶共白，春風相與還。
一枝梅未寄，歸夢越巴蠻。
立春後三日山行喜雨
作者：趙崇嶓
朝代：宋

窮冬陽爲沴，旱氣蒸黄埃。
春風三夜動，春雨隨風來。
萬類萌甲喜，愁人生意開。
我行竟何事，欣爾登崔嵬。
立春日舟次藕池阻雪有懷
作者：趙崇嶓
朝代：宋

楚澤多芳草，春風昨夜生。
空江寒欲凍，亂雪灑無聲。
獨坐孤舟穩，能忘萬里情。
手持新歲酒，空繞落梅行。
美人貌如花
作者：趙崇嶓
朝代：宋

美人貌如花，獨立古道邊。
芳年抱幽思，艷裔春風前。
春風固無情，桃李終欲言。
不剪紅豆枝，相思獨懸懸。
翠雲寺
作者：趙崇嶓
朝代：宋

杖屨入雲端，天空眼力寬。
地因山氣濕，窗带瀑聲寒。
隠几俗氛遠，捲簾僧夢殘。
相逢隠淪者，妙語亦翻瀾。
臘月
作者：趙崇嶓
朝代：宋

臘月二十五，人家祓舊年。
山人無可禱，睡著不知天。
臨汝道中
作者：趙崇嶓
朝代：宋

野水平田稻正青，肩輿軋軋趁新晴。
髼頭奴子無拘束，牛背醉眠歌太平。
菩薩蠻
作者：趙崇嶓
朝代：宋

桃花相向東風笑。桃花忍放東風老。細草碧如煙。薄寒輕暖天。折釵鸞作股。鏡裡參差舞。破碎玉連環。捲簾春睡殘。
蝶戀花
作者：趙崇嶓
朝代：宋

一翦微寒禁翠袂。花下重開，舊燕添新壘。風旋落紅香幣地。海棠枝上鶯飛起。薄霧籠春天欲醉。碧草澄波，的的情如水。料想紅樓挑錦字。輕雲淡月人憔悴。
西施捧心圖
作者：趙崇嶓
朝代：宋

吳苑風光越水春，兩山眉裏笑顰分。
腹心別有堪憂處，狂殺君王藐不聞。
西湖
作者：趙崇嶓
朝代：宋

洞府煙霞錦綉叢，車如流水馬如龍。
東風爛熳花時節，也有人行九里松。
詠張麗華
作者：趙崇嶓
朝代：宋

陳事分明屬綺羅，香塵吹盡井無波。
行軍長史何勞怒，次第論功妾更多。
詠梅
作者：趙崇嶓
朝代：宋

大雅終不羣，古心應自許。
對之鄙吝消，疑是黄叔度。
詠竹生花
作者：趙崇嶓
朝代：宋

竹老方作花，清氣應自結。
結實成琅玕，中心抱冰雪。
世人弗肯食，欲獻終不屑。
鳳凰在高岡，音響方節節。
識得
作者：趙崇嶓
朝代：宋

識得聱牙字，三生拙未除。
閑居兩疏傳，餘事二王書。
老任衣冠古，貧從俎豆疎。
農人適相告，早晚出犂鋤。
譙樓
作者：趙崇嶓
朝代：宋

霜滿譙樓報五更，道人睡穩幾曾聽。
金街應有朝天客，珮馬禁寒望曉星。
讀陶詩·其一
作者：趙崇嶓
朝代：宋

端居洗塵慮，細讀淵明詩。
疇昔慕此翁，寤寐忘調饑。
此翁非詩人，而有天然姿。
紛紛世事中，采采黄菊枝。
此語人共賞，此意疇復知。
知即翁之徒，高風接皇羲。
讀陶詩·其二
作者：趙崇嶓
朝代：宋

有籬可種菊，有琴可無絃。
適趣不待聲，種菊真偶然。
南山有佳氣，得意終忘言。
薄酣空庭中，一笑凉風前。
讀陶詩罷
作者：趙崇嶓
朝代：宋

一山秋意入柴扉，細讀淵明采菊詩。
讀罷依然成一莞，閑拈野草調兒嬉。
趙飛燕姊妹
作者：趙崇嶓
朝代：宋

甲帳初停燕子飛，小雛相趁共差池。
春風吹水粼粼長，又有披香博士知。
送還吳山稿
作者：趙崇嶓
朝代：宋

萬卷文書一幅巾，不將風鑑落埃塵。
桂花未綠槐花謝，獨佩江蘺有幾人。
進酒行
作者：趙崇嶓
朝代：宋

玉槽夜壓葡萄碧，石溜寒泉響凌歷。
水精壺中澂琥珀，醉呼酒星下瑶席。
小鬟春風花滿頭，堂堂一曲真珠喉。
六國三朝春江流，眼花落井消千愁。
遊金精山
作者：趙崇嶓
朝代：宋

飛泉灑靈雨，玉田閟青芝。
中有神仙人，宛然姑射姿。
天巧從古今，虛竇開烟霏。
歲深語亦誕，目極神爲馳。
我亦泉石人，夙昔夢見之。
登臨悟三生，毛髮何森縰。
未脫區中緣，玉顔畏磷緇。
仙春醉青桃，蘿風吹輕絲。
凡事俱爾爾，居然駭癡兒。
留詩遺仙靈，詎解山中疑。
過鄱陽湖
作者：趙崇嶓
朝代：宋

烟波三萬頃，著我木蘭船。
望際疑無地，寰中別有天。
長空孤鳥沒，四海一雲連。
浩蕩平生意，南風正渺然。
適趣
作者：趙崇嶓
朝代：宋

賦資在山林，適趣非任放。
乾坤入我牖，得此一昭曠。
雨露日以深，禾黍日以長。
妻兒喜相謂，一飽知可望。
飯蔬適我願，此意應勿爽。
醉起
作者：趙崇嶓
朝代：宋

醉起西窗日欲斜，新煙初試雨前茶。
川原春意無聊頼，開盡桐花到柿花。
采蓮詞
作者：趙崇嶓
朝代：宋

別浦潮生花夢寒，片紅飛下粉痕乾。
預知妾面如花面，泣向西風不忍看。
野馬
作者：趙崇嶓
朝代：宋

野馬紛驅馳，競此光一隙。
世事若頷髭，朝摘暮還出。
惟應壯與老，冉冉如過客。
歲寒山上松，稍稍見其實。
金明池
作者：趙崇嶓
朝代：宋

桂海雲蒸，瘴山霧暖，片雪何曾到地。羨長日、島仙清暑，自學得、剪冰裁□。把歲寒、五出工夫，別妝點薰風，盡成清致。盡虹雨翻晴，暮霞焦土，一種淒涼如洗。醞藉丰標渾無比。應似惜、瀟湘蕙疏蘭棄。縱未入、眾芳題品，終自倚、一涯風味。待等閒、留取遺芬，伴簷匐芳菲，薔薇清泚。看佩貫胡繩，心灰寶燎，到了未輸蘭蕙。
閨詞
作者：趙崇嶓
朝代：宋

恨殺庭前鵲，難憑卜遠期。
朝朝來報喜，誤妾畫雙眉。
除日萬州臨江亭
作者：趙崇嶓
朝代：宋

南浦逢除日，天涯有去舟。
蠻城和雨閉，峽水带春流。
不負新年感，唯多故國愁。
寧無賀親酒，徒此事羈囚。
難忘曲
作者：趙崇嶓
朝代：宋

弱花低繡檻，月滿綠楊津。
一笑領深意，過於三月春。
樽前停妙舞，堂上設華裀。
上客不須醉，相將夜向晨。
題彈梟
作者：趙崇嶓
朝代：宋

彈梟莫彈鶴，惜此孤飛翰。
鶴舉即千里，渺在青雲端。
彈之固無益，瘦不充君盤。
却恐梧桐枝，無復棲鳳鸞。
飲少
作者：趙崇嶓
朝代：宋

平生不善飲，飲少醉已極。
恨不如淵明，陶陶少虛日。
桑嵫無停景，寸晷足可惜。
今人與古人，展轉不相識。
孰能制頹齡，擾擾竟何益。
高樓曲
作者：趙崇嶓
朝代：宋

高樓漠漠東風塵，花鬚落溪生綠雲。
艷歌美酒消好春，千金難解青娥顰。
燕鶑語言鳳凰意，畫空不成天似水。
潮紅暈臉濃蛾低，門前采蘩春正遲。
龍翔宮
作者：趙崇嶓
朝代：宋

地闢金光界，龍飛析木津。
指麾開輦路，祠祀拜元辰。
天近雲光煖，花濃雨脈春。
君王自仁壽，閒殺華封人。
金精歌
作者：趙崇懌
朝代：宋

東風飛霖雨，一洗桃李塵。
快馬紫遊韁，來賞金精春。
連林翠氣妙不動，時作佛髻螺頭青。
劖劖天壁面削起，中可建旗坐萬人。
豁然呀呀，怫然憑憑。
蹲蹲者爲虎豹，兀兀者爲墉城。
千年老狖學春吟，白日龍雷藏樹陰。
蓮花峰下久無路，時有樵子攀藤尋。
丹光出屋水涔涔，白鶴飛去棲桃林。
桃今幾熟枝尚青，石田玉子無龍耕。
雲蒸甑腹爛青𲋔，雪凍地骨迷黄精。
靈君久矣鞭玉麟，今作天上何公卿。
崖前老竹屢生米，夜有石犬當階鳴。
我亦三生家石鼓，花落花開不知數。
人間漁沫吹秦橋，漫有姓名刻洞府。
試爲靈君覓杯水，水中白晝青虬起。
便令紫霧生風霆，一舉直上九萬里。
久旱喜雨
作者：趙崇森
朝代：宋

五月炎歊化作霖，分明滴滴是黄金。
田禾預卜六分熟，河水新添一尺深。
和氣已能周禹甸，至誠端自感湯林。
此時此澤人知否，大慰饑民望歲心。
春暖
作者：趙崇森
朝代：宋

春晴多得兩三日，便覺暄于輕暑天。
行客停鞭爭買扇，侍兒啟笥請收綿。
把杯早自嫌溫酒，盥手相將喜冷泉。
此去西湖已初夏，安排絺綌上游船。
春雨
作者：趙崇森
朝代：宋

連朝連夜雨，春盡轉瀟瀟。
巷陌泥沾足，田疇水侵腰。
麥黄皆倒穗，桑凍不抽條。
花事今休矣，祈晴且救苗。
椰簟
作者：趙崇森
朝代：宋

贈子椰心簟，波紋細欲流。
來浮南海遠，好伴浙西游。
睡處知溫凊，行時便卷收。
不知風雨夜，能憶故人不。
江行
作者：趙崇森
朝代：宋

貪看湘江景，蓬窗手自捫。
沙陳鳥行迹，石带水流痕。
大樹多遮廟，疏林間有村。
蘆花自彌望，消得酒盈尊。
漏屋雨
作者：趙崇森
朝代：宋

官屋無錢可得修，雨來難免震凌憂。
牆基有罅相將踣，地杖無釘自在浮。
僕折松枝通夾溜，兒編竹葉學行舟。
衣衾漂濕渾閑事，且上書樓把畫收。
玩秋月
作者：趙崇森
朝代：宋

玉宇秋光無一塵，人人共喜桂花新。
看來世態炎凉盡，惟有月明無貴貧。
琴
作者：趙崇森
朝代：宋

群胥推案去，一客抱琴來。
喚起高山趣，驅除俗吏埃。
耳根從此凈，指法看君開。
剩欲傳佳操，仙舟且莫回。
砧
作者：趙崇森
朝代：宋

誰家夜月響秋砧，一段清愁不自禁。
况是客中欹枕聽，聲聲搗碎故鄉心。
隠逸
作者：趙崇森
朝代：宋

懶散數椽下，于人無所求。
靜觀棋得趣，閑坐石忘憂。
對酒紅生頰，孤吟白上頭。
高山有佳趣，便欲作清游。
雪
作者：趙崇森
朝代：宋

今年寒較早，十月雪霏霏。
冰渚魚深逝，風林鳥倦飛。
家人催買炭，客子慮無衣。
便好騎馿過，羊羔酒正肥。
題三女岡白蓮花
作者：趙崇森
朝代：宋

舊址來從晉，史更幾廢興。
一蓮開陸地，三女卧岡陵。
題詠誇先輩，流傳得主僧。
林深鐘梵寂，長夜一明燈。
中秋無月二絕同韻·其一
作者：趙崇檳
朝代：宋

幾度開樽宴畫樓，月華孤負好中秋。
姮娥也厭笙歌沸，雲幕重重不上鈎。
中秋無月二絕同韻·其二
作者：趙崇檳
朝代：宋

何處人登庾亮樓，癡雲特地妬中秋。
試憑絃管吹將散，江靜天空月滿鈎。
過楊子橋
作者：趙崇淵
朝代：宋

一抹輕烟隔小橋，新篁褪籜兩三梢。
惜春不覺歸來晚，花壓重門带月敲。
大滌洞天留題·其一
作者：趙崇渭
朝代：宋

福地天然號洞霄，王畿密邇路非遥。
淡濃翠碧山重列，圓碎珠璣泉一條。
九鎖真成仙境勝，借行頓使客愁銷。
超凡得道從茲始，未減金華王子喬。
大滌洞天留題·其二
作者：趙崇渭
朝代：宋

一到琳宮事事幽，炎天正好暫時留。
鶴仙共此泉流樂，氣象全勝白鷺洲。
九日山
作者：趙崇源
朝代：宋

九日登臨老奈何，强將幽恨寄悲歌。
疲欹巾帽愁風動，病著饑腸厭酒多。
東嶺荒榛藏馬鬣，西巖空榻鏁蛛窠。
獨憐堂下千章木，跨歷齊梁未改柯。
句·其一
作者：趙崇滋
朝代：宋

事纔有意終須失，人到無求始自高。
貧悟交游秋後葉，老看富貴霧中花。
從來盡說天堪問，天到如今亦厭煩。
句·其三
作者：趙崇滋
朝代：宋

落花遇雨掃不去，敗草經春剗又生。
句·其二
作者：趙崇滋
朝代：宋

何消百萬西湖宅，遇有梅花便可居。
客舍
作者：趙崇滋
朝代：宋

巷深人寂靜，蛩守客牀鳴。
夜半後風雨，一燈前弟兄。
愁來無好夢，吟到有新聲。
不信看雙鬢，蕭蕭白幾莖。
悼步月
作者：趙崇滋
朝代：宋

雁過妝樓人不見，斷腸又是一黄昏。
不知天上嬋娟影，能照人間寂寞魂。
響屧廊深空認步，唾茸窗暖尚留痕。
合將一把香酥骨，葬在巫陽雲雨村。
春晚
作者：趙崇滋
朝代：宋

水邊寂寂蒼苔晚，猶有東風爲掩扉。
一硯落花人睡起，半簾微雨燕飛歸。
舊時小草塵侵戶，隔日餘薰潤入衣。
客又不來吟又懶，小山相對拂金徽。
求酒趙評事
作者：趙崇滋
朝代：宋

半老情懷睡不能，小簷霜月當寒燈。
無人來問相如渴，敲碎梅花一夜冰。
趙容州新居
作者：趙崇滋
朝代：宋

舊日水心路，新添趙倚樓。
詩名不寂寞，此地合風流。
隔浦荷花雨，當門杜若秋。
有時清興到，夜半喚孤舟。
題飛霞觀
作者：趙崇滋
朝代：宋

水上紅雲岸上風，玄都觀裏又相逢。
世間是色皆爲妄，好去桃花只種松。
讀書趣
作者：趙崇潔
朝代：宋

溪流靜閲萬籤書，未許傳訛雜魯魚。
洙泗淵源應出活，宮牆高大獨生虛。
乾坤容我承三極，造化憑誰托一噓。
從此已知身即道，便便熟路駕輕車。
遊亭晚酌
作者：趙崇潔
朝代：宋

一樽對酌晚臨溪，詩景撩人興不迷。
風約灘聲侵座冷，月移花影落簷低。
銀箋白雪心先吐，玉斝黄流手漫提。
自慶一時文物會，肯拚身世醉如泥。
勉子讀書
作者：趙崇濘
朝代：宋

男兒立志要崚嶒，莫與閭閻較重輕。
一寸光陰無放過，十年燈火夙修成。
學疏達境還堪愧，道在窮途亦可亨。
未必儒冠能見悮，書窗努力繼芳聲。
題兩橋
作者：趙崇璉
朝代：宋

一溪夾道枕流水，上有兩橋橫絕流。
烏鵲互飛銀漢夜，彩虹交映玉潭秋。
東西雨過苔痕潤，左右晴分浪影收。
誰是當年題柱者，還應並駕到瀛洲。
題曹孝娥
作者：趙崇璉
朝代：宋

孝女方童丱，哀誠動鬼神。
父沈迷死所，己不愛其身。
蒼檜根泉壤，靈祠食水濱。
中郎八個字，惱得老奸人。
題關夫子
作者：趙崇璉
朝代：宋

天挺孤忠世所欽，桃園口血誓堅金。
單刀萬古英雄膽，明燭一生節義心。
蜀漢史書傳不朽，春秋廟祀有餘歆。
當年無奈曹孫在，今日曹孫何處尋。
烏臺古柏
作者：趙崇璠
朝代：宋

豸冠鐵面氣昂藏，古柏亭亭降異香。
天挺孤姿培相業，風裁老幹肅臺綱。
歲寒常捲珠簾雪，炎暑猶飛白簡霜。
夜半群烏驚宿處，恍疑驄馬召歸忙。
九日山送客次趙循州韻
作者：趙崇皦
朝代：宋

蒼松藏野寺，山以隠君靈。
俛仰千年事，孤高九日亭。
抗塵頭漸白，弔古眼猶青。
有客耽幽討，吟情起鶴汀。
遊九鎖
作者：趙崇纘
朝代：宋

九峯元不鎖，俗駕自來稀。
水石藏仙窟，煙霞護羽衣。
夜猿窺月叫，曉鶴出松飛。
擬結巢由伴，眠雲隠翠微。
梅巖·其一
作者：趙崇釠
朝代：宋

嵌空天影落元間，更著梅花迥莫攀。
休說橫斜欠清淺，此巖正不減孤山。
梅巖·其二
作者：趙崇釠
朝代：宋

梅花應只在巖間，無奈官身不可攀。
幾度句中尋夜佛，鉅靈安得爲移山。
丫頭巖
作者：趙崇鉘
朝代：宋

煙雨斑斕石蘚春，墜雲誰夢寶花顰。
行人總被虛名誤，到得傾城又誤人。
仙思·其一
作者：趙崇鉘
朝代：宋

水殿風清急景斜，靈君初下五雲車。
碧羅寶扇雙題字，記是誰人詠落花。
仙思·其二
作者：趙崇鉘
朝代：宋

麻姑擗麟不肯食，飛猿嶺上餐松實。
月冷天空涵曙光，露色凝煙白如蜜。
南內
作者：趙崇鉘
朝代：宋

已剪諸郎百慮輕，驕兒長大又生獰。
祇愁南內無歸日，南內歸來萬古情。
壁間韻·其一
作者：趙崇鉘
朝代：宋

雨又入簾風又斜，東風吹客客思家。
浣紗西去誰家子，青絹圍裙插杏花。
壁間韻·其三
作者：趙崇鉘
朝代：宋

海棠開盡故清寒，漠漠梨花暮色閑。
酒滿綠樽愁滿酒，醉凭枕障認巫山。
壁間韻·其二
作者：趙崇鉘
朝代：宋

山月溪風兩自由，紫蘭綠桂等離憂。
狂歌鬰鬰成何事，一片夕陽蘆荻秋。
壁間韻·其四
作者：趙崇鉘
朝代：宋

半髧嬋娟垂兩鴉，驚潮微隠寶簪斜。
客愁政自遊絲亂，莫戴釵頭百結花。
壯節亭二松
作者：趙崇鉘
朝代：宋

壯節亭前野碧滋，髯龍飛去忽經時。
祇應黄犢蒼藤路，尚有清泉白石知。
夜坐
作者：趙崇鉘
朝代：宋

自炷芳蕭讀道書，玄文豁落走龍魚。
松梢露色掛北斗，一夜風前學步虛。
大孤
作者：趙崇鉘
朝代：宋

大孤溶溶决眼青，小孤江色春冥冥。
隔江淮壖幾千里，枯荻蕭椮朔風起。
佳人何在遥相望，我無羽翼從君翔。
爲君暗整真珠裳，綠蘅翠芷參差香。
學詩
作者：趙崇鉘
朝代：宋

神仙不可學，願學長不死。
學詩如學仙，吞霞潔塵滓。
渚花流水香，煙霏暮山紫。
凉颸入脩竹，一笑鳴綠綺。
尋真夕對
作者：趙崇鉘
朝代：宋

春雲弄月黄金絲，春山草木皆仙姿。
松根對坐日西夕，群峰當前列青壁。
鏗鏗虛壑含古音，靜聽宛是商山吟。
洞石微開月當戶，剪水弦冰心手語。
山間
作者：趙崇鉘
朝代：宋

山回霧氣濕，生意鞠砰隠。
石道苔蘚春，松花鬰金粉。
往體·其一
作者：趙崇鉘
朝代：宋

積雪久不解，下有希世珍。
志士縕袍間，苦心終不伸。
安得白日光，能照清夜顰。
往體·其三
作者：趙崇鉘
朝代：宋

志士惜流光，遊子念長道。
流光如奔霆，長路漫浩浩。
饑人忽夢飽，百憂悉傾倒。
真妄安足論，榮名以爲寶。
往體·其二
作者：趙崇鉘
朝代：宋

皓彩青雲端，飛光落溟渤。
渾河與清沚，同受明月魄。
勿以清濁殊，天光本無隔。
數日
作者：趙崇鉘
朝代：宋

數日東風欺病骨，侵凌曉色作輕寒。
客來坐久無談柄，共看游絲上井欄。
新堤
作者：趙崇鉘
朝代：宋

淡煙衰草雨絲絲，小醉微吟倒接籬。
吟到水西雲影北，莞然一笑已無詩。
曉起
作者：趙崇鉘
朝代：宋

雨漂窗紙濕成瑕，風壓瓷瓶卧枕沙。
曉起無悰餳粥冷，自添新水救梨花。
書事
作者：趙崇鉘
朝代：宋

東鄰老翁寒不寐，百結懸鶉抆悲涕。
自云子孫學灌園，不識江湖與風水。
大兒里胥縛送州，小兒遁逃卒未休。
老夫忍饑特未死，犂耙典盡春無牛。
身爲王民合徭役，運米操舟操不得。
江湖風水未足愁，檝喪檣傾誤人國。
月巖
作者：趙崇鉘
朝代：宋

玉丹仙蛻馭飛翰，便作琉璃世界看。
大地山河渾忘却，謾依桂樹舞青鸞。
有贈
作者：趙崇鉘
朝代：宋

別意參差繞碧欄，外頭斜月逼人寒。
鈎簾恐礙雙棲鵲，乍可桃花隔霧看。
東溪夜泊
作者：趙崇鉘
朝代：宋

雪滿汀洲風滿林，霽光空澈夜深深。
推篷恰受梅花月，自噴橫簫調楚吟。
東風
作者：趙崇鉘
朝代：宋

東風吹梅梢，飄摇泣香雪。
下有野草根，嶄然競時節。
東風吹桃花
作者：趙崇鉘
朝代：宋

東風吹桃花，花光射春林。
相看各媚娬，豔冶摇人心。
憩蝶下新綠，游魚上清潯。
百年一須臾，冥觀契飛沉。
松下
作者：趙崇鉘
朝代：宋

松梢凉露警孤鶴，潭面北風蟠老蛟。
蛟老涎腥波浪惡，獨吟碎月看松梢。
梅
作者：趙崇鉘
朝代：宋

新陽斡坤軸，枯朽皆光榮。
棱層冰雪中，復見天地精。
姑射神所爲，伯夷聖之清。
太白抱轗軻，靈均擁芳馨。
是子心魂間，不受纖芥縈。
獨立萬化先，皎皎非近名。
溪流鑑寒柯，游風吹落英。
山明霧氣濕，月落參旗橫。
群虛妙香發，一洗萬慮輕。
紛紛兒女姿，慚愧東風情。
江上
作者：趙崇鉘
朝代：宋

清露初生紅蓼秋，爽風先到木蘭舟。
釣絲不捲波痕穩，夢入蘆花數白鷗。
湖中
作者：趙崇鉘
朝代：宋

汀蒲獵獵起凉颸，碧藕香中獨立時。
機事兩忘吾喪我，扁舟吟過水仙祠。
狹斜
作者：趙崇鉘
朝代：宋

吳姬凌寒吹玉笛，手彊誤作遲遲聲。
却來拋眼調行客，中有二月東風情。
東風二月楊花滿，伯勞朝啼芳思亂。
狹斜綉轂易爲愁，解后相逢莫腸斷。
甕天名賢集下有天字
作者：趙崇鉘
朝代：宋

不見甕天人，但見石上字。
誰能負甕去，奪我寥天思。
甕破奚有餘，甕在奚不足。
吟作甕天辭，摩挲石苔綠。
癸卯除夕客中
作者：趙崇鉘
朝代：宋

膝下傳觴事已非，瓣香千里隔庭闈。
摧心遠憶新阡上，寂寂低松雪乍晞。
破褐
作者：趙崇鉘
朝代：宋

生松鬰寒灰，破褐出殘絮。
童兒不耐煩，微吟起身去。
空城雀
作者：趙崇鉘
朝代：宋

空城雀，黄口莫啾啾。
空城無人種禾黍，飲啄飛鳴由得汝。
答碧山
作者：趙崇鉘
朝代：宋

欲種梅花無古根，手移蘭茁上瓷盆。
却憂偪仄傷蘭性，自下清招爲返魂。
答維溪
作者：趙崇鉘
朝代：宋

維溪插架三千軸，葺茝紉蘭得自娛。
會須握手論活法，靜看碧水生玄珠。
簡雲卧
作者：趙崇鉘
朝代：宋

憶君心事如流水，流向江頭作暮潮。
想得潮平沙有雪，自鏗鐵版和吹簫。
至後
作者：趙崇鉘
朝代：宋

愔愔雲氣繞江城，至後寒輕詎可憑。
兩日南風將雪信，床前蝙蝠夜翻燈。
調漁者
作者：趙崇鉘
朝代：宋

山明松雪水明沙，一曲清溪著釣槎。
我已浮湛君漫浪，謾煎我水試君茶。
都昌書事
作者：趙崇鉘
朝代：宋

世事可無酒，春藤還有花。
山雲欲到地，街鼓又催衙。
風緊魚休市，官貧飯带沙。
天機不得問，暮色欲棲鴉。
野園
作者：趙崇鉘
朝代：宋

野園對客無杯勺，共坐茅檐理釣車。
片月漸低風露冷，隔牆山鬼嘯梨花。
雀
作者：趙崇鉘
朝代：宋

短翅遍斕貝花紫，逐食飛行曉霜裏。
祇知嘴爪求自肥，肥甘累人心弗知。
天寒日暮向何處，前路多山慎勿去。
吳兒織網連素空，一落牢籠腥血紅。
雜興·其一
作者：趙崇鉘
朝代：宋

潮平煙斂月明高，霽宇涵空見羽毛。
我自無能君了了，檣桿獨倚調離騷。
雜興·其二
作者：趙崇鉘
朝代：宋

日日西風坐石苔，手捫蒼壁倚雲開。
却來平地觀空色，不信碧虛天際來。
青陽
作者：趙崇鉘
朝代：宋

青陽滿芳蕤，流連度丘園。
眄睞不忍折，恐傷造物恩。
頗愛
作者：趙崇鉘
朝代：宋

頗愛樂天齊物我，夢隨吟賞洛中橋。
桃花細馬載楊柳，半面春潮紅未消。
食化
作者：趙崇鉘
朝代：宋

海食多詭心，豢食令人魯。
山中食薺人，幽吟肺腸苦。
秋蕊香
作者：趙希□
朝代：宋

髻穩冠宜翡翠。壓鬢彩絲金蕊。遠山碧淺蘸秋水。香暖榴裙襯地。亭亭二八餘年紀。惱春意。玉雲凝重步塵細。獨立花陰寶砌。
句
作者：趙希㑂
朝代：宋

芭蕉自作抽書樣，不與行人寄短愁。
效王建詩體三首·其一
作者：趙希㑂
朝代：宋

玉釵半落珊瑚枕，金屋低垂翡翠簾。
莫喚女醫來問病，逢春自是可曾忺。
效王建詩體三首·其三
作者：趙希㑂
朝代：宋

銀釘未徹碧紗窗，秋入樓心送斷腸。
誰念纈花簾不捲，簷前收下玉玎璫。
效王建詩體三首·其二
作者：趙希㑂
朝代：宋

從渠羅襪印香泥，偷鄉階前問柳枝。
昨日看郎來繫馬，杏花亭北立多時。
旴江山寺
作者：趙希㑂
朝代：宋

寺古鍾魚在，林深麋鹿遊。
亂雲從地湧，野水接天流。
樹老半粘屋，山狂欲入樓。
無人話心事，黄葉自吟秋。
中秋
作者：趙希㯝
朝代：宋

白露漙空萬葉飛，生香渾在桂花枝。
一千里月正圓夜，九十日秋纔半時。
湓浦風流元亮興，鄜州牢落少陵詩。
不妨吟盡蟾蜍影，此別分明隔歲期。
九日懷友
作者：趙希㯝
朝代：宋

江蟹初肥天欲霜，莫雲紅樹寫秋光。
西風携手登臨地，今日黄花兩處香。
吳道士釣雲
作者：趙希㯝
朝代：宋

澹溪溪上一竿絲，牽動閑雲片片飛。
折盡柳條穿不得，荷衣裹向碧山歸。
天屋歌爲盧洪賦
作者：趙希㯝
朝代：宋

霞扃雲牖高窿穹，八荒四野垂簾櫳。
羲璘勃窣行西東，茫茫塵世如飛蓬。
玉川公子乘清風，飄然據作吟詩宮。
穿心出脅千萬語，叫開閶闔驚蒼龍。
銀河瀉入北斗柄，醉來擲下琉璃鍾。
仙人王喬作鄰伍，馮軒共笑噓長虹。
旌陽拔宅想亦在，千年萬歲都洪濛。
君不見阿房結綺今何許，劫灰一丈漫秋雨。
寄黄溪雲
作者：趙希㯝
朝代：宋

十年成遠別，幾度上高樓。
風遞江南信，雲消渭北愁。
春心驚海燕，曉夢入溪鷗。
何日西窗燭，相看說舊游。
春游·其一
作者：趙希㯝
朝代：宋

夢冷繁華金谷園，春深葵麥暗朱門。
東風日日吹花急，紅雨蒼苔泪幾痕。
春游·其二
作者：趙希㯝
朝代：宋

蝶懶鶑喑欲莫春，更兼風雨別愁新。
天涯草色深如此，憶得淮南有故人。
春莫
作者：趙希㯝
朝代：宋

薄薄寒侵酒面和，可憐春事委流波。
兩堤楊柳東風老，一曲池塘夜雨多。
花落鶑聲還在否，桑空蠶事又如何。
壯心不逐流年去，倚劍青天發浩歌。
春陰曲
作者：趙希㯝
朝代：宋

東風吹寒雲九有，凍龍迷海亂飛走。
雨脚斜拖入遥阜，碧草浮烟滿堤口。
春皇妙運造化手，解使江山失妍醜。
冷色禁持萬花柳，紅紫未張春國壽。
愁春織心心怮怮，爲花訴冤天聽否。
晴曦赫赫重陰剖，夢裏桃源拚載酒。
春雪
作者：趙希㯝
朝代：宋

飛下瑶天整復斜，一番餘凍損芳華。
荒荒月曉三千界，漠漠烟寒十萬家。
柳外直疑先著絮，梅邊渾似後開花。
東風吹作巴江水，浩蕩龍濤赴海涯。
次蕭冰崖梅花韻
作者：趙希㯝
朝代：宋

冰姿瓊骨浄無瑕，竹外溪邊處士家。
若使牡丹開得早，有誰風雪看梅花。
次雪林李龏苕溪寄來之韻·其一
作者：趙希㯝
朝代：宋

雲散烟收渺渺秋，蛩聲四壁起新愁。
西風萬里乾坤眼，不到斜陽十二樓。
次雪林李龏苕溪寄來之韻·其二
作者：趙希㯝
朝代：宋

風梧聲裏萬家秋，一片吟心不著愁。
夜半酒醒銀燭冷，月移凉夢過西樓。
次韻李鶴田德真寄遠
作者：趙希㯝
朝代：宋

長安日下浮雲生，故人久作西南行。
漚邊兩載音訊絕，鬢絲應與秋風爭。
蒼苔冉冉荒茅屋，愁來忍把離騷讀。
驚鴻剛自墮邊聲，碧嶂那堪遮遠目。
青雲高處期翱翔，去人歲月今堂堂。
吳鈎拂拭霜雪冷，龍光飛躍秋天長。
思君一夜離心折，東樓又送無情月。
江湖偉觀
作者：趙希㯝
朝代：宋

華屋巋然占上方，一尊同此寄相羊。
江潮翻海莫天闊，湖水拍堤春草長。
莽莽越山凝紫翠，摇摇蘇柳間青黄。
歸鴻影裏闌干晚，回首中州入渺茫。
游臨平乾洞水洞
作者：趙希㯝
朝代：宋

兩洞深如許，神龍此奠居。
山空仙去久，路嶮客來疏。
風雨千崖暗，雲烟四壁虛。
自揩巖石蘚，閑把姓名書。
湖中曲
作者：趙希㯝
朝代：宋

長眉柳葉交青條，玉花嬌面垂雲髫。
湖波藍色春寥寥，大堤新曲干銀霄。
翠絲絡馬金褭腰，香風隨步烟飛飄。
芳亭深杳傳金貂，一笑嫣然輕百綃。
歡娛未了日晷短，城鼓咿咿續復斷。
鳴鞭夜月入雞關，碧山皎皎水潺潺。
湧月僧樓
作者：趙希㯝
朝代：宋

百尺闌干右櫟林，亂山如浪翠痕深。
冰輪飛上光猶濕，照破西來一片心。
秋夕
作者：趙希㯝
朝代：宋

霄虛白露漙，木葉下危闌。
月澹鐘聲曉，燈青劍影寒。
人心山莽莽，世事海漫漫。
何日平胡虜，西風望眼寬。
秋夕·其一
作者：趙希㯝
朝代：宋

西風梳髮冷颼颼，半醉微吟獨倚樓。
一片舊時南浦月，清光猶印別離愁。
秋夕·其二
作者：趙希㯝
朝代：宋

半枕小窗幽夢蝶，數聲何處寄書鴻。
關山千里人歸晚，腸斷烟林一笛風。
秋懷次韻
作者：趙希㯝
朝代：宋

雨歇空階浄綠苔，西風凉氣滿樓臺。
鴻飛遠渚知初到，燕別明年約早來。
秋色祇今同世態，時文何意悞人才。
停雲影裏頻搔首，閑把新吟取次裁。
竹閣
作者：趙希㯝
朝代：宋

古寺因人重，清風尚可尋。
斜陽明晚閣，老竹暗秋林。
兜率西歸久，香山北望深。
登臨成感慨，烟月獨知心。
賦墨雁圖分得宿雁
作者：趙希㯝
朝代：宋

漠漠秋汀起晚烟，半欹寒影立風前。
月明應有蘆花夢，飛遍江湖萬里天。
送李鶴田東游後還鄉
作者：趙希㯝
朝代：宋

劍倚梅花鶴夢醒，東游吟骨带秋清。
台山路杳神仙迹，楚國書來母子情。
半榻烟霞應有約，一筇風雪且兼程。
丁寧及早催行李，莫待西湖草色平。
送自牧黄監鎮之官四安
作者：趙希㯝
朝代：宋

桃花春浪急，催上霅溪船。
湖海稱佳士，功名負壯年。
政平民易感，詩好客爭傳。
別後加餐飯，因風寄一箋。
送詩僧隆瘦岩
作者：趙希㯝
朝代：宋

五載京華客，山中坐得牢。
禪心天竺石，吟思浙江濤。
入派名隨重，游方步轉高。
秋風飛錫遠，相憶讀離騷。
送譙岩趙日休歸蜀
作者：趙希㯝
朝代：宋

烟塵渺渺暗魚鳬，有客翩然赴上都。
乞得玉宸新翰墨，要還琳宇舊規模。
十年蠲賦綸恩重，萬里歸程劍影孤。
他日青城公案了，紫雲深處勘陰符。
過臨平
作者：趙希㯝
朝代：宋

市井蕭條景物非，居人猶號永和堤。
春山十里斜陽樹，漠漠殘紅杜宇啼。
道民金氏居
作者：趙希㯝
朝代：宋

碧港雖通邑，紅塵不到門。
桑麻唐杜曲，雞犬晉桃源。
山遠雲千點，天寬月一軒。
居人非隠者，吾欲叫東園。
釣者
作者：趙希㯝
朝代：宋

河豚荻笋春風老，鱸鱠蓴絲秋水寒。
多少侯門天樣闊，算來何似釣船寬。
雪
作者：趙希㯝
朝代：宋

不是春風柳，因何絮客衫。
一雲同萬里，半夜失千巖。
征馬寒蹤印，饑鴟凍吻緘。
江心一片白，知有莫歸帆。
臨江仙
作者：趙希囿
朝代：宋

天宇泬寥山氣肅，雲寒樹立無聲。讀書巖下石縱橫。紅塵飛不到，溪水自澄清。疏影暗香沙路古，何妨曳杖閒行。巢林凍雀不曾驚。晚鐘穿翠靄，來共話平生。
白鷺
作者：趙希崱
朝代：宋

漠漠江湖自在飛，一身到處占漁磯。
稻田水淺魚能幾，莫被泥沙汙雪衣。
哭宗兄崇漣
作者：趙希彩
朝代：宋

何事西風惡，天涯拆雁行。
靈魂招未得，存稿睹難忘。
感德空垂淚，聞哀欲斷腸。
相思無頼處，暮雨倍凄凉。
旅中聞笛
作者：趙希彩
朝代：宋

清宵難獨寐，誰把曲來謳。
曲裏聲聲思，離人輾轉愁。
題狄梁公白雲圖
作者：趙希彩
朝代：宋

悵望登臨日，大行山頂頭。
親幃何處是，一片白雲浮。
霜天曉角
作者：趙希明
朝代：宋

空山木落。月淡闌干角。相與羊裘披上，方知道、宦情薄。老來須自覺。酒尊行處樂。疑到碧灣無路，灘聲小、櫓聲薄。
寄廣南轉運陳學士
作者：趙希晝
朝代：宋

極望隨南斗，迢迢思欲迷。
春生桂嶺外，人在海門西。
殘日依山盡，長天向水低。
遥知仙館夢，清夜怯猿啼。
寄潮州于公九流
作者：趙希晝
朝代：宋

扁舟如葉路東西，一片灘聲下惡谿。
當日亭臺舊時客，相逢莫惜醉如泥。
句·其一
作者：趙希棼
朝代：宋

野屋往來少，春雲晴雨多。
半山寺有感
作者：趙希淦
朝代：宋

一水波澄接御溝，近城宮柳弄春柔。
烏衣巷裏人何在，白鷺洲前水自流。
千古風流歌舞地，六朝興廢帝王州。
今番不負看山約，他日重來說舊游。
岑公洞
作者：趙希混
朝代：宋

自有烟霞護石扉，更深曉色近清暉。
巖前老檜吟風處，似請仙翁化鶴歸。
題雲間閣
作者：趙希濬
朝代：宋

昔年嚴大夫，偶來怨遷謫。
我本麋鹿姿，得此已自適。
乘閒陟上方，□尋唐人石。
豈期當三伏，一天雲四冪。
快哉風南來，萬籟相呼吸。
雨餘禾麻潤，是山皆喜色。
一杯傾晚飲，綠瓜間未實。
是非不到耳，休厭山城寂。
樹影抹橫烟，角聲暗落日。
長江去不返，况此百年客。
企首老玉仙，白髮何由摘。
大滌洞·其一
作者：趙希焄
朝代：宋

門敲石鼓叩神靈，洞府巉巖杳靄深。
直欲九淵驚睡玉，須憑一炷爇香沉。
幾年曾救桑林旱，今日還書魯史霖。
妙句不妨留大滌，要知棲鳳也來吟。
大滌洞·其二
作者：趙希焄
朝代：宋

誰挽天河響落山，潮聲半夜到江干。
倒流三峽水何擊，捲起千堆雪正寒。
想是蛟從其下舞，料應龍在此中蟠。
如君大手留吟筆，千古坡詩可並觀。
山行二絕·其一
作者：趙希玣
朝代：宋

侵晨命僕起隨行，滴滴流泉聒耳鳴。
遥望君家何處是，白雲溪上小橋橫。
山行二絕·其二
作者：趙希玣
朝代：宋

柴門寂寂傍林泉，古木陰森不染烟。
陣陣落花鋪滿徑，呼童漫掃夕陽邊。
止泓亭
作者：趙希發
朝代：宋

止泓清而明，如彼秋月滿。
以此觀我心，澄源斯近本。
南歌子
作者：趙希蓬
朝代：宋

玉立亭亭樹，水澌小小池。園林遍地幻珍奇。戰罷奇鱗無數、滿天飛。雲凍風威慘，天低月色微。紅綃暖帳淺斟時。那更樽前清韻、聽歌兒。
水調歌頭
作者：趙希蓬
朝代：宋

熟見蟠桃幾，歲閱大椿千。鞭鸞間出簇擁，仙仗藹絲絃。落盡紈羅習氣，都把詩書醞籍，憂唸到閭閻。人物降崧嶽，文采煥奎躔。摶扶搖，遊汗漫，氣飄然。珠曹蓮區區，州縣步難淹。鶚薦交騰當路，鳳詔飛來伊夕，稱壽萃群仙。事業登黃閣，圖繪上凌煙。
滿江紅
作者：趙希蓬
朝代：宋

七葉蓂開，正祈巧、穿針時節。織女不驂王母駕，謫生名閱。鶴算七旬書寶籙，鵲橋千丈飛銀闕。更玳筵、銀燭照紅妝，神仙列。歌宛轉，鶯調舌。番舞袖，風迴雪。對壽觴頻勸，壽星明潔。今日漢宮千歲藥，明年唐殿長生月。問班衣、戲彩是何人，藍袍客。
滿江紅
作者：趙希蓬
朝代：宋

乾結青銅，根走石、參天古柏。最好是、蒼陰不怕，火雲如血。雪裡直疑神物護，雨餘任待霜皮溼。但只愁、澗底老風煙，無人識。棟樑用，知難缺。輪囷輩，俱非匹。望長松萬丈，徂徠山北，一種剛姿雕樣勁，共扶大廈翬斯翼。便作舟、歸去也何愁，蓬萊隔。
滿江紅
作者：趙希蓬
朝代：宋

休羨鶯花，春富貴、韶光九十。最好是、清秋時候，人間何夕。天上紫雲車趣駕，殿中青鳥音傳實。正女牛、南極一齊明，光相敵。詩在手，堂趨北。染豪處，池翻黑。看回鸞飛誥，寵封新國。福比箕疇兼備五，壽除彭祖千中一。更好將、大衍數重推，來復日。
滿江紅
作者：趙希蓬
朝代：宋

海闊何人，工剪水、飛花作雪。剛不北、秋高風勁，露凝霜潔。遍地直疑瓊玉砌，對人恍在珠璣側。比尋常、萬翠與千紅，渾然別。梁園內，都休說。藍關路，堆如積。把行人凍得，頭顱如鰲。翡翠簾中杯瀲灩，銷金帳裡姑情息。偶興來、訪戴起山陰，真相憶。
滿江紅
作者：趙希蓬
朝代：宋

縞兔黔烏，送不了、人間昏曉。問底事、紅塵野馬，浮生擾擾。萬古末來千古往，人生得失知多少。嘆榮華、過眼只須臾，如風掃。籬下菊，門前柳。身外事，杯中酒。肯教它蕭瑟，負持螯手。漠漠江南天萬里，白雲入望何時到。倚西風、吼徹劍花寒，頻搔首。
漁家傲
作者：趙希蓬
朝代：宋

怪見臺星離紫極。果然揆左還虛席。明日人間逢七夕。真難得。生賢特也涓良日。飣坐侯鯖人罕識。流璃都把賓筵秩。壽祝喬松誰與敵。珠落繹。樽前一列金釵十。
瑞鷓鴣
作者：趙希蓬
朝代：宋

強將紙帳醉梅花。千劫應知作熱沙。夢逐梨雲迷去路，曲隨楊柳到伊家。客懷暗遣心頭恨，醉眼休將口上誇。清曉酒醒人不見，離愁片片逐飛花。
瑞鷓鴣
作者：趙希蓬
朝代：宋

把定離觴不肯斟。聞君未醉盡衷情。丁香空結千般恨，柳線難縈一片心。只把文章酧素願，莫貪歌舞阻歸程。憑君試問湘江竹，班是阿誰舊染成。
瑞鷓鴣
作者：趙希蓬
朝代：宋

溫柔鄉里睹春容。無語閒將腳帶松。魂夢陽臺迷暮雨，丰姿洛浦挹仙風。追陪梅下黃昏路，彷彿槐安富貴宮。舊恨上心空有感，掃除全付一杯中。
瑞鷓鴣
作者：趙希蓬
朝代：宋

長亭無路對孤斟。自古離家三日情。慷慨要酬平昔志，猖狂休起少年心。蘭閨寂寂空回首，松蓋亭亭認去程。展轉清宵成不寐，巫山有夢幾時成。
菩薩蠻
作者：趙希蓬
朝代：宋

何人四座環歌扇。平生有限何曾見。今日忽遭逢，流霞映臉紅。此恨憑誰語，夢逐巫山去。對景苦奔波，其如愁思何。
菩薩蠻
作者：趙希蓬
朝代：宋

慧刀揮處人頭落。虹霓萬道衝雲腳。滅盡我人心，何勞向外尋。白蓮生火裡，法忍無生死。忍辱兩皆空，龜毛兔角同。
蝶戀花
作者：趙希蓬
朝代：宋

晝永無人深院靜。一枕春醒，猶未忺臨鏡。簾卷新蟾光射影。連忙掠起蓬鬆鬢。對景沉吟嗟沒興。薄倖不來，空把杯盤飣。休道婦人多水性。今宵獨自言無定。
霜天曉角
作者：趙希蓬
朝代：宋

枕痕如斫。一線紅生肉。睡起嬌羞無語，遠山坐對橫軸。燒香頻禱祝。偷把簡兒讀。字在那人何在，淚珠飛下蔌蔌。